text:
25. Mar 2021
Seinasta vikuskifti var FM2021 í einmansleiki í Badminton í Klaksvík.Tað vóru 95 spælarar meldaðir til frá trimum feløgum. HBF kom við 54 spælarum, KBF við 30 spælarum og ÍF kom við 11 spælarum. Kapppingin var hildin í badmintonhøllini og í KÍ-Høllini, og vóru...
13. Feb 2021
Kappingin byrjar sunnudagin kl. 13.00, og verða liðini biðin um at møta minst 30min áðrenn fyrsta dyst.KBF liðið hjá U17/19 spælir ikki fyrsta umfar og KBF2-liðið hjá U11 (liðið hjá Katrin Helmdal) spælir heldur ikki fyrsta umfar. Eingin matur verður at fáa í hallunum, so...
30. Nov 2020
Seinasta vikuskifti var stór badmintonkapping í Klaksvík fyri børn, ung og vaksin. Hetta var triðja Grand Prix-kappingin, og hon hevur heitið JFK-Open. Børn og ung spældu leygardagin í KÍ-høllini og badmintonhøllini. Sunnudagin spældu tey vaksnu í badmintonhøllini.Fýra badmintonfeløg luttóku: HBF, ÍF, MBF og KBF. 144...
21. Sep 2020
Seinasta vikuskifti var KSS-Open í badminton í Klaksvík. Hetta er GP1, sum er fyrsta av fimm Grand Prix kappingum í vetur. Tað vóru 132 leikarar tilmeldaðir og blivu áleið 260 dystir leiktir. Hetta er nakað minni enn seinasta ár og væl minni...
18. Feb 2020
Seinasta vikuskifti varð skipað fyri FM fyri lið 2020, sum var hildið í Klaksvík 15. feb.Fyri Klaksvíkar Badmintonfelag var hetta ein sera góð kapping, har KBF vann heili 3 meistaraheiti av 4.Fyrsta kappingin var í U11, har HBF vann 4-1 í móti KBF.Onnur...
12. Feb 2020
Kappingin byrjar leygarmorgunin kl 0900, og verða liðini biðin um at møta minst 30min aðrenn fyrsta dyst.Niðanfyri eru liðini og kappingarskrá viðheft, og ynskja vit øllum eina góða kapping :-)P.S. Eisini hava vit viðheft reglur fyri FM fyri lið, innbjóðingina og dómaraseðlar (...
02. Des 2019
Seinasta vikuskifti var stór badmintonkapping í Klaksvík. Tað vóru 149 tilmeldingar til hesa Grand Prix 3 kapping og vóru 250 dystir spældir. Hetta er heldur minni enn seinasta ár og væl minni enn fyri 3 árum síðani, tá 221 leikarar vóru meldaðir...
25. Sep 2019
So er hetta badminton kappingarári byrja. Fyrsta kapping var í Klaksvík seinasta vikuskifti. Hetta var fyrsta av fimm Grand Prix kappingum í vetur. Henda kappingin var stuðla av KSS ( Klaksvíkar Sleipistøð ) í Klaksvík, og fekk tí navnið KSS-Open.Við vóru 135 leikarar, og var...


c: text/html

text:
Útsetti dysturin millum TB og HB varð leiktur við Stórá seinnapartin. Í dag var turt, og tí var spælandi á vøllinum, sum annars var óbrúkiligur til dyst leygardagin.
Ikki óvæntað setti HB seg á dystin beinanvegin, og havnarmenn fingu tvey skjót mál í sjeynda og tíggjunda minutti. Michal Przybylski setti í báðum førum fótin á, og legði útiliðið á odda 2-0.
Tá ein góður hálvur tími var leiktur, varð royndi spælarin á TB-liðnum Ken Fagerberg feldur í brotsteiginum. Dómarin peikaði á blettin, og tann møguleikan misnýtti Ken Fagerberg, sum sjálvur valdi at taka brotsparkið, ikki.
2-1, sum eisini var støðan tá liðini fóru til hálvleiks.
Eftir ein tíma spæl fekk málrevurin Mikkel Dahl hol á, og økti til støðuna 3-1. Og var dysturin ikki frammanundan var avgjørdur, so økti HB til heili 6-1 síðstu løtuna. Tvey mál frá Mikkel Dahl og eitt frá Jákup L. Thomsen, sum skoraði sítt fyrsta mál í Betri deildini í ár.
Sum úrslitið sigur, so sat HB á tí mesta, men tvøramenn høvdu eisini onkra naska roynd.
TB er á pappírinum enn ikki flutt niður, men tað skal nógv henda, um tað ikki gerst veruleiki. HB hevur havt eitt misjavnt ár og liggur á triðja plássi við 46 stigum. Sjey stig færri enn Víkingur á øðrum plássi, men HB hevur tó leikt ein dyst færri.
TB - HB 1-6 (1-2)
7’ Michal Przybylski 0-1
10’ Michal Przybylski 0-2
32’ Ken Fagerberg 1-2 (br.)
60’ Mikkel Dahl 1-3
85’ Mikkel Dahl 1-4
90’ Jákup L. Thomsen 1-5
90’+2 Mikkel Dahl 1-6
Støðan í Betri deildini menn
1. KÍ 62 stig (22 dystir)
2. Víkingur 53 stig (23 dystir)
3. HB 46 stig (22 dystir)
4. B36 42 stig (23 dystir)
5. NSÍ 38 stig (24 dystir)
6. 07 Vestur 22 stig (23 dystir)
7. EB/Streymur 19 stig (22 dystir)
8. B68 19 stig (22 dystir)
9. ÍF 13 stig (22 dystir)
10. TB 3 stig (22 dystir)

robotstxt: allowed

filter: keep


text:
Vetrarkappingin 2012/13 er nú liðug, eftir at øll sjey umførini eru avgreidd. Fýra tey bestu umførini telja við, og harumframt av møguleiki at ogna sær ávikavist 1, 2 og 3 bonusstig fyri at hava luttikið í 5, 6 ella øllum 7 umførum. Tá støðan bleiv uppgjørd í dag, so bleiv tað í fleiri førum bonusstig í vóru avgerandi fyri hvør ognaði sær steyp.
Kappast hevur verið í níggju bólkum. Gentur og dreingir hava runnið styttri teinar enn tey vaksnu, meðan kvinnu- og mansunglingar luttaka á jøvnum føti við tey vaksnu.
Í fleiri av bólkunum bleiv talan um somu vinnarar sum í seinastu Vetrarkapping. Marnar Djurhuus og Rebekka Fuglø vunnu bæði opnu bólkarnar og mans- og kvinnuunglingabólkin. Ella Áarstein vann kvinnuveteranbólkin og Jens R. Weihe vann superveteranbólkin.
Teir nýggju bólkavinnararnir eru Oddvør Josephsen og Gunnar Sivertsen í gentu- og dreingjabólkinum, og so Hallur Holm í veteranbólkinum.
Býti millum feløgini bleiv hetta:
Hetta eru trý tey fremstu í teimum einstøku bólkunum
Menn opin bólkur: Hallur (186), Marnar (203) og Niels (182)
Kvinnur opin: Duruta (195) og Tórvør (187). Rebekka (201) er burturstødd
Veteranar: Borgar (197), Hallur (203) og Heini (192)
Kvinnur veteran: Ann (195) og Karin (180). Ella (203) manglar
Superveteranar: Jóannes (195), Jens (203) og Pól (188)
Mansungl.: Einar (189) og Marnar (203). Rúni (186) manglar
Kvinnuungl.: Rebekka (201). Her avmyndað á Fossánesi
Gentur: Oddvør (206) og Rutt (192). Sára (197) manglar
Dreingir: Teitur (197), Gunnar (200) og Steingrímur (195)
Frælsur Ítróttur Føroya vil hervið takka øllum feløgunum, sum hava fyriskipað kappingarnar í vetur. Somuleiðis ein tøkk til allar teir einstøku luttakararnar fyri nógvar góðar renniløtur í vetur.
Endaliga støðan í Vetrarkappingini er at finna niðanfyri:


text:
Gjaldstovan skipar aftur fyri skeiðsumfari í Búskaparskipan landsins í vár.
Nýggj skeið eru í hesi skeiðsskránni. Talan er um skeiðið 'Avgreiða lønir og finna lønartøl' og skeiðini í 'OneDrive' og 'SharePoint & OneDrive', umframt vanligu skeiðini og til ber at biðja um skraddaraseymað skeið.
Tekningin til KT skeiðini fer fram á heimasíðuni hjá Synergi.
Tekning til vanligu skeiðini fer fram við at skriva til okkara á skeid@gjaldstovan.fo.
Um okkurt er at spyrja um, setið tykkum so í samband við okkum. Ring á Gjaldstovuna, tlf. 35 24 00 ella skriva til okkara á skeid@gjaldstovan.fo. Vit bjóða tykkum vælkomin á skeið hjá Gjaldstovuni.
Skráin er tøk her.
Gjaldstovan | Kvíggjartún 1 | FO-160 Argir | Tel: +298 35 24 00 | gjaldstovan@gjaldstovan.fo | EAN 5797100000010 | V-tal 343269


text:
Bleytu virðini høga raðfesting hjá hesi samgonguni
2021-10-06 11:20
Tað er sera gleðiligt, at tey bleytu virðini í okkara vælferðarsamfelag verða høgt raðfest í fíggjarlógaruppskotinum fyri 2022.
Nógv av tí, sum Sambandsflokkurin fór til val uppá sæst eisini aftur í raðfestingum, bæði fyri 2020/2021 og nú aftur í 2022 - og tað er at fegnast um.
Vil her nevna nøkur av teimum mongu málunum, sum eru raðfest í fíggjarlóguppskotinum fyri 2022:
Innan heilsumál:
- Palliatión/ krabbameinsætlan
- Psykiatrisk skaðastova
- Styrkja Barna- & Ungdómspsykiatri´ina
- Endurvenjing
Innan almannamál:
- Endurvenjing
- Viðlíkahaldsvenjing
- Dugni, endurbúgving
- Fleiri verkstaðspláss og virkispláss
- Javning av pensiónum (ikki gjørt síðan 2014)
Innan uttanrikis- og mentamál:
- Undirvísing í føroyskum sum annaðmál
- Víðka Rásina (betra um karmarnar við tí endamáli at kunna taka fleiri inn)
- Taka eyka flokk inn av sjúkrarøktarfrøðislesandi
Sambandsflokkurin heldur fast við at raðfesta tey bleytu virðini og soleiðis styrkja eitt vælferðarsamfelag, har fólk trívast og mennast.
Edva Jacobsen
løgtingskvinna fyri Sambandsflokkin


text:
Vil vita nær restin av føroysku bløðunum verða talgild
2021-09-03 06:29
Helgi Abrahamsen, løgtingsmaður fyri Sambandsflokkin, fer á tingfundinum mikudagin at seta Jenisi av Rana, landsstýrismanni, ein munnligan fyrispurning um talgildingina av gomlu føroysku bløðunum.
Helgi Abrahamsen vísir á, at fyri nøkrum árum síðani fór Landsbókasavnið undir at leggja gomlu føroysku bløðini út á alnótina, og hetta hevur verið ein stórur fyrimunur fyri tey ið skriva um søguligar hendingar, og fyri onnur, ið hava áhuga fyri gomlum tilfari.
Higartil eru flestu føroysku bløðini sum komu út áðrenn ár 2000 løgd út á alnótina, og ætlanin var eisini at leggja nýggjari bløð út, men tað arbeiðið er ikki komið víðari.
Helgi Abrahamsen spyr tí Jenis av Rana, um arbeitt verður við at leggja nýggjastu bløðini í savninum út á alnótina, og um so er, nær verður so roknað við, at arbeiðið verður liðugt?
Fyrispurningurin verður svaraður á tingfundinum komandi mikudag, sum byrjar klokkan 11.


text:
Føroyskt Lógarrit Volume 1 - no 3 - juli 2001
Uppbýtt á greinar
- Birta Biskupstø, ritstjóri
Oddagrein - Rættur, Skattur og Olja
- Ulla Svarrer Wang
Hvør fær rættin til Rockall Haslættan?
- Árni Olafsson
The Continental ShelfBoundary
- Jógvan Elias Winther Poulsen
Loyvi til leiting eftir og framleioslu av kolvetnum a føroyskum øki
- Asbjørn Olsen
Avskrivingar hjá útlendskum feløgum, sum bert eru skattskyldug eftir Kolvetnisskatta1ógini
- Kári á Rógvi
Um ásetingar og orðingar
- Kári á Rógvi
Fordømi og fordómar


text:
Hjartastartarar á bústovnum fyri eldri
Tøkniliga menningin hevur ført við sær, at í dag eru hjartastartarar lættir at handfara, bæði tí teir eru smáir í vavi og tí munnlig vegleiðing er innbygd. Hetta merkir, at tá hjartastartari verður brúktur, fer ein sjálvvirkandi rødd í gongd, sum vegleiðir brúkaran.
Fyrr vóru hjartastartarar einans á sjúkrahúsum. Nú hevur almenningurin í størri mun atgongd til hjartastartarar og seinastu árini eru alt fleiri hjartastartarar settir upp á ymsum støðum í Føroyum. Á heimasíðuni hjartastartari.fo er yvirlit at finna.
Hagtøl vísa, at lutfalsligu ringu møguleikarnir at yvirliva ein hjartasteðg í almenna rúminum økjast munandi, um skjótt verður borið at, við at geva lívbjargandi fyrstuhjálp. Tess fleiri hjartastartarar eru í almenna rúminum, tess størri eru sannlíkindini fyri at yvirliva ein hjartasteðg.[1]
Øll fólk hava rætt til fyrstuhjálp, eisini eldri fólk á bústovnum. Tó koma fram ymiskar etiskar tvístøður, tá vit seta spurningin, hvat merkir tað fyri eldri fólk á bústovni, at hjartastartari verður settur upp á stovninum ?
Spurt kann verða um, hvørt tað er ein sjálvfylgja, at hjartastartari verður nýttur til búfólkini, tá tørvur er á tí, ella um støður eru, har hjartastartari ikki eigur at verða nýttur. Vit kunnu eisini spyrja, hvør skal taka avgerð um, hvat rættast er at gera?
Etiska ráðið hevur luttikið á kjakfundi um hjartastartarar á bústovnum fyri eldri fólk.
Á fundinum komu ymisk viðurskifti fram, sum vit kunna um her.
Endamál við hjartastartara
Endamálið við hjartastartara er at hækka talið av góðum úrslitum av fyrstuhjálp, tá persónur fær hjartasteðg.
Gransking vísir, at um vanlig fólk duga at geva hjarta- og lungnabjarging, økja vit møguleikan hjá nógv fleiri fólkum, at yvirliva ein knappliga óvæntaðan hjartasteðg. Fyri hvønn minutt sum gongur, fellur møguleikin at yvirliva við 7 – 10%.[2]
Etiskar tvístøður
Tað eru fleiri ymisk fólk, sum hava sína dagligu gongd á bústovnum fyri eldri fólk. Í fyrsta lagi er talan um tey, sum búgva á stovninum. Harnæst er talan um starvsfólkini, sum eru um búfólkini alt samdøgrið og umframt starvsfólkini eru avvarðandi og onnur vitjandi.
Í orðaskiftum um etiskar tvístøður, í samband við uppsetan av hjartastartarum á bústovnum fyri eldri, eru tað tey eldri, sum eru í miðdeplinum, heldur enn starvsfólk og vitjandi, hóast tey hava sína dagligu gongd á sama stað.
Hetta skal síggjast út frá tí, at hjá starvsfólki og vitjandi er ikki talan um ta seinasu tíðina av lívinum og tí koma spurningarnir ikki á sama hátt um, hvørt tað er gagnligt ella ikki, at hava hjartastartara tøkan.
Hinvegin kann ein siga, at tað kann hava beinleiðis neiligar avleiðingar fyri starvsfólk og vitjandi, um hjartastartari ikki er á bústovni, har starvsfólk og vitjandi eru.
Eldri á bústovni
Eldri borgarar, sum búgva á bústovni, hava sama krav um fyrstuhjálp sum øll onnur.
Kortini íkoma etiskar tvístøður, tá mett verður um, hvat tað kann merkja fyri eitt eldri búfólk, at hjartastartari er í húsinum, har viðkomandi býr og fær dagliga røkt og umsorgan seinastu tíðina av lívinum.
Í einstøku støðuni kann ábyrgdarhavandi lækni annaðhvørt meta, at tað er gagnligt at geva fyrstuhjálp og soleiðis brúka hjartastartara ella meta, at útlitini eru vónleys fyri búfólki.
Hinvegin kann búfólki sjálvt hava tikið støðu til, at viðkomandi velur hjartastartara frá, um støða skuldi íkomið, har hjartastartari kundi verið nýttur.
Fyri starvsfólk er umráðandi, at kenna umstøðurnar hjá tí einstaka búfólkinum so væl sum gjørligt, fyri at kunna taka eina skikkaða og skilagóð avgerð, um búfólk knappliga fær óvæntaðan hjartasteðg.
Men hvussu skulu vit bera okkum at, fyri at kunna vita og fáa greiðu á, hvat er tað rætta at gera ?
Niðanfyri eru nøkur dømi um spurningar, sum kunnu vera við til at lýsa margtýdni (kompleksitetin) í hesum máli.
Dømi um ivamál í samband við at velja lívsleingjandi viðgerð við hjartastartara frá:
· Nær kunnu vit velja uppafturlíving frá?
· Hvør kann velja uppafturlíving frá?
o Búfólkið?
o Næstu avvarðandi?
o Lækni?
o Røktarstarvsfólk?
· Nær er búfólk ikki ført fyri at taka egnar avgerðir?
· Hvat um búfólkið ella avvarðandi ikki eru samd við lækna/røktarstarvsfólk?
· Hvat um nærmastu avvarðandi ikki eru samd?
Til høgru á hesari síðuni eru tilmæli um, hvussu ein tilgongd um hjartastartara á bústovni fyri eldri, kann skipast.
Viðkomandi lesnaður
Niðanfyri er víst á leinkjur til viðkomandi útgávur.
Det Etiske Råd: Udtalelse om undladelse og afbrydelse af livsforlængende behandling
Sundhedsstyrelsen: Hjertestartere AED placeret udenfor sygehuse
[1] Undladelse og afbrydelse af livsforlængende behandling. Etisk råd 2012 s. 9
[2] Hjartastartaranetverkið www.hjartastartari
Tilmæli
• Mælt verður til at leiðsla og starvsfólk tryggja, at búfólk og/ella avvarðandi tosa um og taka avgerð um, hvørji teirra ynski eru í sambandi við møguligan hjartasteðg og at hetta verður skjalfest í samstarvi við viðkomandi lækna.
• Mælt verður til, at nágreiniligar mannagongdir verða gjørdar í sambandi við brúk av hjartastartara á bústovnum og at hesar verða viðgjørdar við jøvnum millumbilum og í sambandi við nýggjar starvssetanir.
• Mælt verður til, at raðfesta venjingar til starvsfólkið á bústovnum í hjarta- og lungnabjarging frammarlaga.


text:
Libanon
Libanon (arábiskt: لُبْنَان Lubnān), alment: Republikkin Libanon (arábiskt: اَلْجُمْهُورِيَّة اَللُّبْنَانِيَّة al-Jumhūrīyah al-Lubnānīyah; franskt: République libanaise), er eitt Vesturasiatiskt land í Miðeystri ið hevur mark til Sýria, Ísrael, og Miðalhavið. Meginparturin av fólkinum eru arábar, ið hoyra til mangar ymiskar trúarbólkar. Libanon var einaferð mentanar-, fíggjar- og handilsmiðdepilin í Miðeystri. Ósemja ímillum muslimskar og kristnar bólkar elvdi til blóðugt borgarakríggj. Stríðið, ið byrjaði í 1975, legði næstan alt landið í oyði. Friðaravtala varð fingin í lag í 1989, og síðan er vorðið friðarligari í landinum.
Borgarakríggið oyðilegði týdningarmiklu ferðavinnuna í Libanon. Nú verður roynt at fáa ferðafólk at koma aftur, bæði til baðistrendurnar og at síggja mongu søguligu staðirnar, m. a. býirnar Týros og Sidon (nú Sur og Saida). Fønikar bygdu býirnar fyri 3.000 árum síðan. Teir vórðu viðgitnir í rómverskari tíð fyri glasið og purpurlitin
Áðrenn býurin var skotin í smildur í borgarakrígnum, var Beirut kendur og lívligur heimsbýur, gitin undir navninum "Eysturlendski París", hann var eisini týdningarmesti havnabýur og fíggjarmiðdepil har um leiðir. Nú liggur bæði býurin og búskapurin í býnum í skeljum; men myndugleikarnir hava sett í verk stórsligna ætlan um at byggja býin upp aftur sum fíggjardepil.
Libanska fólkið er sum eitt putli spæl av átrúnaðarligum muslimskum og kristnum bólkum, ið aftur eru býttir í mangar trúarflokkar. Størsti kristni bólkurin eru maronittar, ið hava nógv felags við katólsku kirkjuna, aðrir eru griksk-ortodoksa og griksk-katólska kirkjan. Muslimarnir eru sunni- ella sjiamuslimar.
Trúgv drusanna er sprottin av islam og kristindóminum, men verður nú roknað sum sjálvstøðugur átrúnaður. Um 200.000 drusar búgva í Libanon, teir flestu í fjallalendinum fyri sunnan. Teir hava mangar siðir, ið hava til endamáls at verja drusiska samfelagið. Tað er ógjørligt at gerast drusi, ert tú ikki føddur drusi. Eingin drusi kann avnokta sína drusisku trúgv og taka við aðrari trúgv, og drusar hava ikki loyvi at giftast við øðrum enn drusum.
Setristræið er tjóðarmerki Libanons og stendur í libanska flagginum. Træið er umrøtt fleiri ferðir í Bíbliuni, og á teimum døgum vóru stórir setrisskógir í líðunum í Libanon. Men nú eru teir næstan høgdir niður; bara nakrar fáar friðaðar lundir eru eftir. Nøkur trø har eru eldri enn 1.500 ár.
Tjóðarrætturin í Libanon er kibbe, gjørdur av lambskjøti, knústari hveiti og leyki, ið verða sligin upp sum knetti og steikt í ovni ella kókað í olju. Søtur bakstur, sum bollar fyltir við nøtum og dadlum og roðaðir í hunangi, er eisini væl dámdur matur.
Borgarakríggj var í Libanon í tíðarskeiðnum 1975 - 2000. 14. februar 2005 bleiv fyrrverandi libanesiski forsetin Rafik al-Hariri dripin í einari bumbuatsókn í Beirut, 14 onnur lótu eisini lív. Støðan á markinum millum Libanon og Ísrael hevur verið spent síðani 2006, tá bardagar vóru millum ísraelska herin á Hizbollah í Libanon. Hesi árini hava umleið 1200 libanar og 160 ísraelsmenn latið lív í álopum. Ísraelski herurin fór í apríl 2012 undir at byggja ein múr á markinum millum Ísrael og Libanon. Múrurin verður nakrar kilometrar langur og er ætlaður at verja ísraelska býin Metulla ímóti álopum frá byrdumonnum í libanska býnum Kfar Kila, sum er beint hinumegin markið. Ísraelska útvarpið sigur, at múrurin verður bygdur sambært avtalu við ST og libanska stjórnarherin.
BýirEdit
- Beirut (Høvuðsstaður) 2.060.363 íbúgvar (2012)
- Tripoli 195.932 (2012)
- Zahlé 150.000 (2010)
- Sidon 163.554 (2005)
- Tyr 135.204 (2005)


text:
- Tíðindi, mentan og ítróttur
Útlendskar sendingar
Henda sending er ikki tøk á heimsíðuni..
Vanliga eru tvær orsøkir til at ein sending ikki er tøk:
- Sendingin er ikki frígivin enn.
Hetta merkir vanliga at sendingin er ávegis..
Royn aftur um eina løtu. Vanligt er, at sendingar ikki eru tøkar á netinum fyrr enn sendingin verður send í sjónvarpinum.
- Sendingin er tikin av heimasíðuni
Sendingar eru vanliga bert tøkar í eitt ávíst tíðarbil.
Tað er ymiskt hvussu longi sendingar eru tøkar - sendingar, ið KvF ikki sjálvt hevur framleitt eru bert tøkar í styttri tíðarbil.


text:
Í meira enn hálva øld hevur LÍV tryggjað føroyingar á landi og sjógvi.
Kundin eigur LÍV og verður vinningurin borin aftur við góðum tryggingum, lágum rakstrarkostnaði og munagóðum avkasti á pensjónsuppsparingini.
Flestu okkara eru sera umhugsin, tá hús, bilur, innbúgv og aðrar ognir skulu tryggjast.
Vit gloyma til tíðir, at tað eru vit, sum persónar, ið borga fyri teimum umstøðum vit liva í.
Missur av ognum er harmiligur, men rakar neyvan líka hart sum missur av arbeiðsorku ella um makin fellur frá.
Við góðari ráðgeving og kappingarførum tænastum hava vit varðveitt støðuna sum Føroya sterkasti pensjónsveitari.
Kundin eigur LÍV. Vinningurin verður borin aftur gjøgnum góðar tryggingar, lágan rakstrarkostnað og eitt munagott avkast á pensjónsuppsparingini.
Eru tínar tryggingar rætt settar saman, tá hugsa verður um:
• Hjúnastøðu
• Sambúgva
• Børn
• Húsakeyp
• Lønarlag v.m.
Tá tað henda broytingar í lívinum, eigur tú at kanna eftir, um tínar tryggingar framvegis standa mát við tørvin hjá tær. Set teg í samband við okkum, so finna vit í felag fram til bestu loynsnina til tín.
Hevur tú spurningar ella viðmerkingar, ert tú vælkomin at senda okkum eini boð.
Eisini ber til at ringja til okkum á tlf.: 31 11 11 ella støkka inn á gólvið.


text:
Í gjár var finalan í TF Stórkappingini avgreidd í góðverðrinum á Tórsbreyt. Aftur vóru fleiri spennandi kappingar og góð úrslit at síggja.
Seinni um dagin blivu heiðursmerkir handaði til teir tríggjar íðkararnar, sum høvdu flest stig og luttikið í minst tveimum umførum í ávikavist spurti, miðteini, lopi og kasti. Harumframt bleiv steyp handað til tann íðkaran í bólkunum 8-9, 10-11, 12-13 og 14-15, sum samanlagt hevði savnað flest stig í spurti, miðteini, lopi og kasti tilsamans.
Stórkappingarnar 2016 eru loknar á hesum sinni og ynskir FÍF at takka øllum íðkarum, dómarum, hjálparfólkum, venjarum, foreldrum og stuðlum fyri tríggjar góðar og spennandi kappingar við góðum veðri og góðum úrslitum.
Børn -7, Sigrið, Rannvá, Dániel og Christian, sum royndu bóltkast í gjár, fingu heiðursmerkir handaði á breytini
Myndir frá kappingini eru at finna í myndasavninum hjá Hvirluni: 3. TF Stórkapping 2016 og myndir frá heiðursmerkja- og steypahandanini eru at finna í myndasavninum hjá Treysti: Handan TF STórkappingin 2016
Úrslit 3. TF Stórkapping á Tórsbreyt 18. juni 2016 kl. 12.00


text:
Olgar Danski
Olgar Danski (Danskt: Holger Danske) er ein donsk sagnahetja við uppruna í eldri evropeiskum kvæðum og vísum sum á gomlum fronskum vórðu rópt chansons de geste. Hann er fyrstu ferð nevndur við navninum Oger le Danois í Runsivalsstríðnum frá miðum 1000-talinum, har hann er í tænastu sum reiðmaður hjá Karlamagnusi.
Ørindi 53 og 54 úr Ámunds rímu:
Tað var keisarin Karlamagnus,
reið sær heim í garð,
úti Olgar danski
fyri honum var.
Mælti tað Olgar danski,
heldur sær á gleim:
“Tað má tú takka frænda tínum,
at tú komst livandi heim.”
Standmyndir[rætta | rætta wikitekst]
Hotel Marienlyst í Helsingør bílegði í 1907 eina bronsustandmynd av Olgari Danska. Myndahøggarin Hans Pedersen-Dan gjørdi fyrst ein stóran gipsfigur, ið myndaði stoypiformin til ta røttu standmyndina úr bronsu. Hesin gipsfigurur, ið bleiv staðsettur í kjallaranum á Kronborg, gjørdist nógv meira kendur enn originalurin við hotellið. Í 1985 var gipsfigururin so illa farin av fukti, at hann var útskiftur við eina standmynd úr betongi.
Søgnin sigur, at når Danmark stander i våde, så vil Holger Danske vågne op til dåd; at tá Danmark verður hótt, so fer Olgar Danski at vakna og koma móðurlandinum til hjálpar.
Tann upprunaliga bronsustandmyndin hjá Hotel Marienlyst varð sett til sølu í apríl 2013. Hon bleiv seld á Lauritz.com netauktiónssíðuni fyri 3,2 mió. danskar krónur, og er harvið tann dýrasti luturin ið nakrantíð er seldur á hesi alnetsíðu. Keyparin var ein vinnulívsmaður úr Skjern, og standmyndin skal nú setast upp í hesum vesturjútska býnum.


text:
Jóannis heldur fram
Í vikuni gjørdist greitt at varaliðskipari okkara, Jóannis á Steig, heldur fram í 07 Vestur, eftir at hann setti undirskrift á nýggjan 2-ára sáttmála.
23-ára gamli sandavágsmaðurin spælir í ár sjeynda ár sítt á besta liði okkara, eftir at hann dagin eftir seytjan ára føðingardag sín í 2014 spældi sín fyrsta dyst. Tað var móti TB á útivølli. Nú, 6 ár seinni, hevur hann spælt út við hálvtannaðhundra dystir á besta liði.
Seinastu tíðina hevur ungi verjuleikarin eisini til tíðir havt liðskiparabindi um armin, umframt stóra ábyrgd tá skaðar og karantenur hava gjørt seg galdandi, og venjarin hevur flutt hann inn í maskinrúmið mitt á miðjuni.
Nøkur fá mál eru tað vorðin til, og tað seinasta var sera vakurt og ikki minni umráðandi, tá hann setti eitt fríspark í netið stórt korter fyri leiklok, og harvið skoraði sigursmálið móti KÍ, í 14. umfari 1. august í ár.
Vit gleða okkum til komandi árini saman við Jóannis á Steig!


text:
Smør
Smør er ein mjólkavøra, sum verður framleidd við at kirna óma. Tað mest siðbundna í vesturheiminum er at nýta neytamjólk, men mjólk frá øðrum djórasløgum sum til dømis frá seyði, geit, yakaoksum og bøfflum kann eisini nýtast, tá ið smør skal gerast. Smør inniheldur mjólkaproteinur og í minsta lagi 80% av mjólkafeitti og í mesta lagi 16% av vatni. Smør fæst bæði við og uttan salt. Um salt er í kann tað ofta vera umleið 2% av salti í smørinum, tað verður tilsett bæði fyri at betra um smakkin og fyri at økja um haldføri. Smør hevur ein fastan konsistens, tá ið tað stendur kalt, men við stovuhita frá umleið 20 °C verður tað sera bleytt. Tá ið smør verður hita, gerst tað ein klárur, flótandi, gulur massi. Liturin er ljóst gulur, men liturin kann eisini variera frá gulum til nærum hvítt. Liturin á smørinum gerst bleikari, tá ið neytini eta hoyggj um veturin í staðin fyri frískt gras. Um neytini ganga á bønum alt árið, so broytist liturin á smørinum ikki nakað serligt.


text:
Áskoðararnir í høllini sótu og jótraðu kvinnudystin ímillum Sunset liðini hjá VÍF og Tjaldur (34-16) saman við góða kaffidropunum frá Stuðlafelagnum. Flott avrik av kvinnunum, sum harvið høvdu gjørt sítt til at fáa hondbólts Vestmanna aftur í jólahýr, eftir tað óhugnaliga coca-cola-ropi hjá AA-liðnum frá mikukvøldinum; eitt “rop” sum nærmast setti heimsmet í kleyvarskapið, hettar sagt uttan at taka nakað frá ágrýtnu og dugnaligu hoyvíkingunum.
Men sum tikið plagar at verða til, the show must go on. Onki nyttar at gráta um spilt cola. Tað var bert at vóna, at hópurin saman við áskoðarum megnaði at rætta kumpass, soleiðis at mennirnir, eins og kvinnurnar, kundu geva áskoðarunum tvey stig í jólagávu.
Klaksvíkingar høvdu lagt longu leiðina vestur um, ígjøgnum kavaklædda náttúru og 4 berghol, við vón um framhaldandi at kunna arga tey meira etableraðu liðini í kappingini.
Tað gingu 4 minuttir áðrenn gestirnir løgdu seg á odda við 1. málinum í dystinum. Minutt seinni førdu teir 2-1, og skuldi tað vísa seg at verða seinasta oddastøðan hjá teimum í dystinum. Liðini fylgdust á leið, og stóð á jøvnum 4-4 tá 11 minuttir vóru leiktir. Men eins og vit hava sæð ígjøgnum kappingina higartil, vórðu okkara leikarar stinnir á at líta, sum fyrri hálvleikur leið. Eftir 15 minuttir høvdu okkara eina 8-5 leiðslu, og sá enn einafer út til, at tamarhald var á støðuni. Men norðingarnir góvust ikki á hondum, og høvdu minkað um munin niður í 9-8 eftir 20 minuttum. Men okkara tóktust at halda høvdi kalt, og øktu næstu minuttirnar til 13-9 eftir 25 minuttum. Klaksvíkingarnir fingu næstu løtuna minkað munin niður í 1 mál, áðrenn okkara settu trumf á og fóru til hálvleiks við eini 16-13 leiðslu.
Broytingar vórðu gjørdar í mun til vanlukkudystin í steypakappingini mikukvølldið. Skaddir/sjúkir leikarar (Jóan Pauli og Regin) vóru tøkir, eins og aðrar broytingar vóru gjørdar í uppstillingini. Harnæst er lítil ivi um, at okkara leikarar hava vilja víst, hvør dugur er í teimum. Spurningurin varð so, hvat seinni hálvleikur hevði at bjóða. Tá hettar er sagt skal skoytast uppí, at annar av útlensku leikaraunum hjá TK var leikbannaður til dystin.
Fyrsta málið eftir steðgin fall í okkara lut, og eftir 10 minuttum høvdu okkara økt leiðsluna til 19-14. Um hettar mundi verður hin útlenski leikarin hjá TK raktur av einum knæskaða sum inniber, at hann ikki er tøkur restina av dystinum – avgjørt ein smeitur fyri TK. Næstu 8 minuttirnar fær VÍF 6 mál, meðan TK einans fær 1 mál, soleiðis at støðan eftir 18 minuttum er 24-15. Seinastu minuttirnir av dystinum broyttu ikki stórvegis uppá støðuna, tó at TK fekk minkað málmunnin niður í 8 mál til endaligu støðuna 29-21.
Maskinmeistaralesandi høgri bakkur okkara tóktist hava nýtt røttu oljuna til dystin, og kundi eftir loknan dyst líta á eina 9-mála saldo, tá dystur var lokin – godt gået JPH J
Tað er at vóna, at vit við hesum dysti fylgja álmanakka árinum, og eru um at koma um styttsta – og harvið myrkasta – dag, soleiðis at tað aftur gongur ímóti ljósari tíðum. Kortini í hondunum bilar onki. Uppgávan er at spæla tey rætt, og at tey ikki venda baksíðuna upp, tá tey verða spæld á borðið.
Øllum leikarum og leiðarum í føroyskum hondbólti verður ynskt eini gleðilig jól og eitt gott komandi ár. Vit síggja fram til eina spennandi seinni hálvu av kappingunum.


text:
ÍSF tekur undir við at leingja corona-tiltøkini
Allar ítróttagreinar halda steðg, so leingi myndugleikarnir mæla frá, at fólk savnast – t.v.s. í øllum førum til og við 13. apríl
So leingi almennu myndugleikarnir mæla fólki frá at savnast, so leingi stendur steðgurin í føroyska ítróttaheiminum við. Ítróttasamband Føroya leggur dent á, at øll feløg og sambond innan ÍSF virða seinastu almennu tilráðingarnar.
Tað merkir, at venjingar, dystir, kappingar og annars øll ítróttatiltøk – bæði innandura og uttandura – í øllum deildum og aldursbólkum halda steðg í øllum førum til og við 13. apríl, sum er seinasta tilráðingin frá almennu myndugleikunum.
– Nú eigur eingin at slaka. Vit taka framvegis ábyrgd og vilja vera við til at skerja smittuvandan. Støðan skal framvegis takast í størsta álvara. Samfelagssinni er framvegis lyklaorðið her, sigur Elin Heðinsdóttir Joensen, ÍSF-forseti.


text:
Aleutoyggjar
Aleutoyggjarnar (enskt: Aleutian Islands) eru ein oyggjabólkur í Vesturalaska. Aleutoyggjarnar er oyggjabólkur sum telur 14 størri oyggjar og umleið 300 smærri oyggjar og hólmar. Attu Island og Unalaska Island eru størstu oyggjarnar í hesum oyggjabólki. Nógv tað størsta plássið er býurin Unalaska, sum við sínum 4,376 fólkum hevur uml. 50 % av fólkatalinum í Aleutoyggjum. Á Aleutoyggjum tosa tey flestu enskt, men har eru eini 500 fólk, sum tosa aleutiskt. Oyggjarnar vóru einaferð undir russiskum valdi, og enn finnast spor frá teirri tíðini.


text:
Lýsingaskíggjar
Átta skíggjar eru knýttir at skipanini, og teir eru staðsettir kring landið.
Vit halda, at øll skulu sleppa framat, og tí hava vit nógvar ymsar møguleikar at lýsa. Allar myndalýsingar á skipanini hava somu stødd, sum er 1000×500 pixels. Formatið skal vera jpg ella png – stillar myndir.
Við lýsingaskipanini vevlysingar.fo hevur tú møguleika at avgreiða tíni lýsingarvíðurskifti sjálv/ur. Møguligt er at stýra tíni lýsing niður í tímar.
Hvør lýsingin koyrir í 5 sekund hvørja ferð. Tað eru 12 skifti um minuttin.
Mannbrekka
Skíggin, tey flestu koyra framvið tá tey koyra koma til høvuðsstaðin.
*Áðrenn tín uppsparda-/mongdaravsláttur
Bøkjarabrekka
Skermurin mitt í Havn. Helst ein av vegunum við mest ferðslu í landinum í háferðslutíð.
*Áðrenn tín uppsparda-/mongdaravsláttur
Runavík
Skíggin í miðbýarøkinum í Runavík.
*Áðrenn tín uppsparda-/mongdaravsláttur
Klaksvík
Skíggin nakað heiman fyri Føroya Bjór.
*Áðrenn tín uppsparda-/mongdaravsláttur
Berg Motors - tveir skíggjar
Tveir skíggjar sum hanga hjá Berg Motors á Hálsi í Havn. Vísa somu lýsing samstundis.
*Áðrenn tín uppsparda-/mongdaravsláttur
Bilrøkt - tveir skíggjar
Tveir skermar sum hanga hjá Bilrøkt í vesturbýnum í Havn. Vísa somu lýsing samstundis.
*Áðrenn tín uppsparda-/mongdaravsláttur


text:
Mentor online learning
Læring skal vera løtt og einføld. Eisini fyri skeiðsmennaran at seta upp eitt skeið við vitan, sum er neyðug fyri starvsfólk. Talan kann vera um mannagongdir, certifiseringar, reglugerðir v.m.
Mentor-skipnanin er web-baserað og kann brúkast á øllum teldlum, heima við hús, á skrivstovuni, goymsluni ella í framleiðsluhølunum. Ella sagt við øðrum orðum, har starvsfólk hava møguleika at taka skeiðið.
Fyri at tryggja at starvsfólk hava fingið fatan av skeiðsinnihaldinum, hevur tú sum skeiðshaldari møguleika at seta krav til td at 85% av spurningunum skulu vera rætt svaraðir.
Konseptið er grundað á eina fyritøku, antin við fleiri decentralum framleiðslueindum, ella har tað kann vera trupult at savna fólk á skeið. Fyri tann sum gerð skeiðið, og tann sum tekur skeiðið, er tað minst møguligt órógv í skipanini. Funkurnar tryggja at tekstur, ljóð, video og myndir verða nýttar fyri at fremja læring.
Skriva ella ring til okkara fyri at fáa eina demo-sýning.


text:
Vælkomin inn á ÁRF
Ruddingardagurin í Árnafirði verður leygardagin 9 juni 2018
13. Mai 2018
Ruddingardagurin í Árnafirði verður leygardagin 9 juni 2018Vit møtast í Róðrarneystinum klokkan 09:30 til kaffi og rundstykkir.Byrja verður at rudda uml. klokkan 10:00.Frá uml. klokkan...
les meir
Jólatræ verður í ÁRF neystinum 2 jóladag týsdagin 26. des. klokkan 17.
21. Des 2017
Jólatræ verður í ÁRF neystinum 2 jóladag týsdagin 26. des. klokkan 17.Dansa verður um jólatræJólamaðurin Múlaslokkur kemur á vitjan.Unn og Jón Absalon Østerø syngja 2...
les meir
HEIMA-BINGO SPÆL BINGO HEIMA NÚ
01. Sep 2017
ÁRF er byrja at selja eitt nýtt spæl.Hetta spælið nevnist HEIMA-BINGO.Sølustøð:Hjá Frank - KlaksvíkFK- KlaksvíkMc Grill - KlaksvíkFiskabúðin/Fisk Chips KlaksvíkEffostøðin LeirvíkEffostøðin StrendurTú opnar...
les meir
Norðoyastevnu (tivoli) vinnara nummur drigin
29. Mai 2017
Hesi nummur vunnuIphone 7 nummar 60146Atgongumerki til Summarfestivalin nummar 60162Ræst krov í heyst nummar 37400Vinnarnir kunna ringja á telefon 75 75 75Ella senda teldupost til...
les meir
Vinn iPhone 7 á Norðoyastevnu í tivoli básinum hjá ÁRF
27. Mai 2017
ÁRF er við á Tivoli Norðoyastevnu 2017.Keypir tú fyri kr. 50 í senn í øðrum av Tivoli básinum hjá ÁRF.So fært tú ein lutaseðil frá...
les meir
Ruddingardagurin í Árnafirði verður 10 juni 2017
18. Mai 2017
Ruddingardagurin í Árnafirði verður leygardagin 10 juni 2017.Vit møtast í Róðrarneystinum klokkan 09:30 til kaffi og rundstykkir.Byrja verður at rudda uml. klokkan 10:00.Frá klokkan 15:00-18:00...
les meir
Jólatræ í Árnafirði 2 jóladag - mánadagin 26 des kl. 16
14. Des 2016
Jólatræ verður í ÁRF neystinum mánadagin 26. des. 2016 kl. 16.Jólatræ verður í ÁRF neystinum 2 jóladag mánadagin 26. des. klokkan 16.Dansa verður um jólatræJólamaðurin...
les meir
Veitsla í Árnafirði - ÁRF neystinum fríggjakvøldið 28 oktober 2016
14. Sep 2016
Tann afturvendandi veitslan í ÁRF róðrarneystinum.Veitslan verður fríggjarkvøldið 28 oktober 2016 kl. 19:30.Menu: (meira um hetta seinri)ForræturDøguriðDesertUndirhald, felagssangur, spøl, kappingar o.a. gott.Øll eru hjartaliga vælkomin.Meira...


text:
Eingin tænasta, einki gjald
Bygdaráðið í Eiðis kommunu hevur tikið avgerð um, ikki at krevja barnagarðsgjald frá foreldrum, samstundis sum tey ikki fáa børnini ansaði í barnagarðinum. Eingin tænasta, og tí einki gjald.
Fyri Eiðis kommunu merkir hetta áleið kr 120.000,00 í mistum foreldragjøldum um mánaðin, men tað er fyri so vítt líka mikið. Ein kommuna kann ikki krevja gjald fyri eina tænastu, sum ikki verður givin.
Tað er umráðandi, at kommunur ikki síggja eitt barnagarðsgjald sum eina sjálvsagda inntøku, men heldur sum eitt gjald fyri eina tænastu. Fyri okkum er tað ein sjálvfylgja, at foreldur ikki skulu gjalda fyri eina tænastu, tey ikki fáa.
Tá tíðirnar aftur fara at gerast meiri vanligar, verður fíggjarætlanin á ansingarøkinum tikin til nýggja viðgerð, so barnaansingin ikki verður við sviðusoð tá samanum kemur.


text:
National Football Conference
National Football Conference, er ein konferansa í NFL (National Football League) í USA. Har eru tvær konferansur (AFC og NFC), 16 lið eru úr báðum konferansum, og 6 lið úr báðum konferansum koma víðari til endaspælið.
Har eru 4 deildir í NFC, og tær eru deildar upp eftir øki.
NFC North Minnesota Vikings,Green Bay Packers, Chicago Bears og Detroit Lions
NFC East New York Giants, Philadelphia Eagles, Washington Redskins og Dallas Cowboys
NFC South Atlanta Falcons, New Orleans Saint, Carolina Panthers og Tampa Bay Buccaneers
NFC West Arizona Cardinals, San Francisco 49ers, Seattle Seahawks og St. Louis Rams


text:
For nógvir springarar og for fá fólk
2021-09-13 16:32
Kjakið um springaradrápið í Skálafirði er ikki gott fyri føroyingar, springarar ella nakað sum helst. Nú hava tvey springaradráp seinastu trý árini skapt kjak – fyrst í Hvalvík og nú í Skálafirði. Tað er ikki forsvarligt. Landsstýrisfólkið vil ikki gera broytingar í lóggávuni. So mugu grindaforfólkini og sýslufólkini í øllum førum gera tær eftir galdandi lóggávu.
Lóggávan sigur greitt:
§21. Er grind, sum verður hildin til, størri enn pláss er fyri á hvalvágni, kann sýslufólkið steðga drápinum.
Pláss var fyri nógvum springarum á hvalvágni í gjár, men tað tóktist ikki sum, at tað vóru nóg nógv fólk at taka sær av teimum.
Vit mugu læra av hesum. Um vandi er fyri, at tað fer at taka ov langa tíð, tí springararnir eru ov nógvir og fólkini ov fá, so má sýslufólkið steðga drápinum.
Sum heild hava vit trupult við at verja springaradráp. Vit mangla hagtøl um teir. Vit kunnu ikki tryggja eitt humant dráp. Allir føroyingar, sum hava eitt altjóða tilknýti, verða ávirkaðir av hesum.
Øll grindaforfólk og sýslufólk í Føroyum eiga beinanvegin at seta seg saman at viðgera avbjóðingina og sum skjótast boða politiska myndugleikanum frá, hvussu vit kunnu tryggja:
• At springaradráp er burðardygt í mun til stovnsrøkt og gagnnýtslu av tilfeingi
• At springaradráp í Føroyum verður eins væl skipað og grindadráp
• At rætta tøknin verður ment
• At lóggáva um djóravælferð verður hildin
• Og at eftirlit verður við øllum drápum
Hetta má ikki henda aftur. Eg veit, at summi siga, at drápið gekk fínt. Men sjálvt tey, sum siga tað, eru samd við, at for fá fólk vóru til for nógvar springarar. Tað má broytast.
Ingilín D. Strøm
løgtingskvinna


text:
Dalapro eru fremstir í Evropa innan framleiðslu av sparsli. Framleiðslan er svensk og brúkar lokalar ráðvørur úr svensku býunum Sala og Glanshammar vestanfyri Stokhólm. Hjá Dalapro arbeiða tey altíð við nýhugsan, soleiðis at kvaliteturin fylgir aktuellu rákunum. Úrvalið av dygdarvørum er tískil stórt og harafturat er burðardygdin kjarnan í øllum teirra arbeiði. Hetta merkir at:
Úrvalið av vørum er stórt. Nakrar av vørunum, sum nú eru at fáa hjá Strandamáling eru:
Soleiðis viðlíkaheldur tú terassubrettunum við Terassureins og Træverju 12 frá Strandamáling.
Fróði er fryntligur og arbeiðssamur handilsmaður, ið raðfestir kundatænastu fremst. Vit eru fegin um at hava sett hann sum handilsleiðara í handlinum hjá Strandamáling.
Dalapro eru fremstir í Evropa, at framleiða innandura sparsl. Teir gera svanamerkt rullusparls, sproytusparsl og vanligt sparsl! Og so er eisini møguligt at tóna, soleiðis at tú kanst sparsla í vøkrum litum.


text:
Nýggjárshálvmarathon verður sum ætlað runnið í morgin. Hóast veðrið má sigast at verða avbjóðandi – sagt verður frá nógvum mótvindi og regni – er avgerð tikin um at renna. Talan verður neyvan um persónlig met í morgin, men hinvegin fáa luttakararnir høvi at royna viljan í torførum umstøðum.
Eftir kappingina ber til at skifta í NSÍ-hølunum í Runavík, og síðan verður okkurt gott at fáa í Sjócaféini.
Kappingin byrjar, sum nevnt í grein longur niðri á síðuni, á vegnum oman til Funningsfjørð kl. 11. Og runnið verður út á Tofta kei.


text:
Faldarar
Niðanfyri sæst yvirlit yvir kunningarfaldarar, ið Visit Faroe Islands býta út.
Tað ber til hjá kunningarstovum, kommunum, fyritøkum sum t.d. handlum, leigubilum, gistingarstøðum og øllum teimum ið koma í samband við ferðafólk í Føroyum, at umbiðja faldarar.
Samstarv og felagsleið er tað einasta rætta fyri eitt lítið ferðamál, sum heimurin hevur fingið eyga á. Samstarv í ferðavinnuni skal tryggja, at kunningin og leiðbeiningin kring landið er røtt og altíð tøk, og at vit hjálpa hvør øðrum og gestum okkara á bestan hátt bæði úti í fjøllunum, inni í býnum og á talgildu miðlunum. – Hornasteinur #2, Menningarætlanin fram ímóti 2025
1. ‘Faroe Islands Tourist Guide’ á donskum, enskum og týskum
Tourisguide’in, sum Sansir letur gera á hvørjum ári, kemur vanliga út til Vestnorden í september. Faldarin hevur alla praktiska kunning um Føroyar sum ferðamál.
Tú kanst síggja og/ella taka niður faldaran her.
2. ‘Føroyakort’
Føroyakortið, sum Sansir eisini ger koma vanliga út um ársskiftið.
3. ‘Safe Travel’ á enskum
Safe travel faldarin er leiðbeining til hvussu ein ferðast trygt í Føroyum. Á baksíðuni er útfyllingarskjal til ferðafólk at fylla út áðrenn farið verður í hagan. Skjalið er gott at leggja eftir seg har sum tey búgva ella í rútin á bilinum. Tú kanst síggja og/ella taka niður faldaran her.
4. ‘Welcome’ skjal við ‘Guidelines’ á enskum
Skjalið hóskar seg sera væl sum vælkoma í ávikavist leigubilum, leigu íbúðum, hotell kømurum o.a. Hetta er ein styttri útgáva av áður nevnda ‘Safe travel’ faldaranum.
5. ‘Hiking in the Faroe Islands’ á enskum og donskum
Gongu faldarin er faldari við uppskotum til gongutúrar kring alt Føroyar. Her finnur ein kunning um torleikastøði, longd og atlit ein eigur at taka á túrinum.
Tú kanst síggja og/ella taka niður faldaran her.
6. ‘Birds of the Faroe Islands’ á enskum og donskum
Í 2014 útkom fuglafaldari til tey ið eru serliga áhugað í fuglum í Føroyum. Her fæst kunning um teir mest vanligu eins og serstøkum fuglum í Føroyum.
Tú kanst síggja og/ella taka niður faldaran her.
Fleiri faldarir, sum áður eru gjørdir, eru ikki longur tøkir í pappírsútgávu. Nakrir av hesum faldarum kunnu tó takast niður sum pdf frá heimasíðuni.
Fyrispurningar um pappírsútgávur av faldarum kunnu sendast til [email protected] ella við at seta seg í samband við okkum á telefon +298 666555.
Gott er at fáa boð um stórar mongdir til t.d. messur og líknandi í góðari tíð.


text:
19. Sep 2015
Hey øll, kunnandi fundir um virksemi hjá Klaksvíkar Badmintonfelag verður mánakvøldi 21.sep kl 19-20. Fundurin er ætlaður foreldrum/verja hjá børnum sum skulu venja í vetur, og fyri teir eldru og vaksnu leikarnar. Gott at sæð so nógv sum møguligt, øll eru hjartaliga...
18. Sep 2015
Her er so virksemisskrá fyri badminton komandi ár. Hetta er gott at printa út og hongja upp, so vita tit nær kappingar og annað er:-)Hon liggur eisini á okkara heimasíðu. ...
18. Sep 2015
Hey tit KBF leikarar, nú fer kappingin so at byrja. Vikuskifti 26.27.sep verður fyrsta Grand Prix kapping í vetur, kappingin verður í Vestmsnna. Vit koyra eitt tilmeldingarskema niðan í høllini manadagin, og so kunnu leikarnir krossa seg av á tí listanum. Av...
15. Sep 2015
Hey tit KBF leikarar, foreldur ( Joan Midjord )verður í Høllini í dag, so um børnini hava hug, so kunnu tey fara niðar at sláa nakrar bóltar kl 14-15 :-) Rainer kemur at venja børnini kl 15-16:-) KBF ...
15. Sep 2015
Av tí at venjararnir ikki eru komnir uppá pláss týsdagar enn, er eingin venjing í morgin 15.sep VH KBF ...
08. Sep 2015
Av tí at venjararnir ikki eru komnir uppá pláss týsdagar, er eingin venjing í morgin 8.sep VH KBF ...
02. Sep 2015
Hey tit KBFarar og øll onnurNú er summarið mest sum liðugt og tíðin nærkast til vit fara at venja badminton aftur. Vit fara at havatilmelding komandi hósdag 3.sept frá kl.17.00 til 19.00 í Badmintonhøllini. Tað var stórur áhugi seinasta vetur og vit vóna at...
22. Apr 2015
Seinasta vikuskifti var so seinasta kapping í vetur. Á Giljanesi var FM 2015 fyri ung í single, og gekk kappingin væl. Hon var væl fyriskipað av BSF og MBF í felag, stórt rós til øll har vesturi og BSF fyri tað:-)Fyri okkum í KBF var...


text:
Umboðsmaðurin hevur sum framhald av einum ítøkiligum klagumáli kannað við hvørji heimild, nær og hvussu Tórshavnar kommuna fremur grannahoyringar í byggimálum, og hvørjar upplýsingar kommuna letur víðari í sambandi við grannahoyringar.
Kanningin vísti, at Tórshavnar kommuna í hesum ítøkiliga máli óheimilað hevði latið persónsupplýsingar víðari til 3. persón.
Umboðsmaðurin gav Tórshavnar kommunu eina átalu fyri handfaringini av ítøkiliga málinum, og heitti samstundis á Tórshavnar kommunu um at endurskoða sínar mannagongdir um hoyringar í byggimálum. (LUM 18/00092)


text:
Henný: Eg byrjaði sum hjálparfólk, og eg elskaði tað!
Eg eiti Henný Rógvadóttir, eri 26 ár, taki í løtuni eina kandidat í enskum og sálarfrøði á AAU, og seinasta árið havi eg verið skrivari í Álaborg.
Síðani eg flutti niður í 2017, havi eg altíð verið til nógv tiltøk í Álaborg og havi altíð dámt væl at koma í samband við aðrar føroyingar í Danmark. Í øllum hurlivasinum av at flyta til eitt ókent stað og at leita eftir sær sjálvum í nýggju tilveruni, kendist tað heimligt at møta øðrum føroyingum, sum eisini leitaðu eftir sama týdningi – tí tað er serligt at hava ein uppruna og líknandi virðir í felag.
Eg byrjaði sum hjálparfólk í Álaborg og eg elskaði tað. Satt at siga, so helt eg ongantíð, at eg hevði nakað serligt at bjóða, og tí tordi eg ikki at stilla upp til nevndina fyrr enn eg hevði verið ein partur av arbeiðnum í góð trý ár. Tað var rættiliga avbjóðandi at stilla upp, tí mær dámar einki at standa fram.
Eg havi lært so nógv hetta seinasta árið. Tað er cliché at siga, men tað passar eisini. Tað, sum eg havi lært er ikki nakað, sum eg beinleiðis kann brúka í praksis, og dog… Hetta seinasta árið hevur verið mennandi fyri mína fatan av mær sjálvari og mína fatan av øðrum fólkum – og alt tað góða, sum kemur av at samstarva í einum felagsskapi. Tað, sum situr eftir aftaná hetta árið, eru tær relatiónirnar, sum eg havi knýtt til tey seks, sum eg havi sitið í nevnd saman við.
Hetta er nøkulunda tað eg havi gjørt seinasta árið:
Eg skrivaði fundarfrásagnir, skrivaði ymiskar tekstir fyri felagið, rættlas aðrar tekstir sum best eg kundi. Onkuntíð spurdi eg onkrar limir, um tey kundu taka yvir síðuna hjá felagnum á Instagram. Eisini var eg við til at planleggja ymisk tiltøk, sum ongantíð blivu til nakað, og so skuldi man planleggja, hvat man nú skuldi gera við tær avtalurnar, sum man hevði gjørt, áðrenn man avlýsti. Tað var herligt. Men mær dámdi eisini tað. Stilla upp! Eg lovi tað, tað er kul!


text:
Kelduvaðið 27. september
Sunnukvøldið kl. 20.00 á R7, sum hoyrist um alt landið á FM102 og FM107,1.
Jógvan Zachariassen talar um evnið: “Týdningurin av tónleiki”.
Gunnleyg Kallsberg lesur Orðið fyri dagin: “Prísurin fyri synd”.
Upplestur úr bókini eftir Petur Háberg um Ole Teodor Moe um sangin “Jesus hitt einasta”, sum Jákup Dahl týddi. (nr. 908).
Og sjálvandi hoyra vit eisini sálmin sungnan.
Sangir annars í sendignini:
Kirstin Andreasen syngur “Tak mína hond, Gud, leið meg tín veg.” -(nr. 940).
“Lívsmynstur nýtt”
Eyðun Jacobsen syngur “Á ferð vit eru mót ljóssins strond,”
Betesdakórið syngur sangin hjá Andrew Chrouch og Árna Jacobsen “Tað blóð, á krossinum fleyt hin dag, á hinum oydna stað,” (nr. 185).
Kelduvaðið verður endursent hóskvøld kl. 12.30.
Aftur ein góð og gevandi sending frá Evangelisku Røddini.


text:
Sum áður fráboðað verða sjónvarpsupptøkur í Skálanum í Klaksvík leygardagin 25. mai 2019. Sera góð undirtøka er hesu ferð, og tískil hava trý dansifeløg útsett sínar upptøkur til komandi vetur. Okkurt at eta verður á middegi til tey, sum dansa fyrrapart. Felags nátturði verður um kvøldið og aftaná verður føroyskur dansur, har øll eru vælkomin. Fyribils skrá liggur niðanfyri – nærri kunning og møguligar broytingar verða lagdar út seinni.
Kl. 10:00 26 ung (12-22 ár) dansa dansispøl
Sandoyardansur/Flóvin Bænadiktsson, Leon Johannesen skipar
Bandadansur/Torkils døtur, Brestir Bjarnastein Restorff skipar
Ríða ediling/Fram ríður
Kl. 11:00 Ung í Dansi
Í dans (Nú gerast kvøldini…), Ólavur Syderbø skipar
Gentukæti (Her nógv er at gera…), Silja Sivertsen skipar
Hr. Sinklar, Christian Jacobsen skipar
Torkils døtur, Brestir Bjarnastein Restorff skipar
Stolt Signhild, Rebekka Syderbø skipar
Flóvin Bænadiktsson, Leon Johannesen skipar
Kl. 12:15 Døgurðasteðgur
Kl. 13:45 Klaksvíkar Dansifelag
Ebbe Skammelsøn, Leivur Jacobsen skipar
Kl. 14:30 Vága Dansifelag
Einar suðuroying, Jóhannis Joensen skipar
Seyðamannin á Sondum, Edvard í Skorðini Joensen skipar
Grindavísan, Arnjohn Hvítklett skipar
Kl. 15:20 Stígum Fast og Leikum Fagurt
Finnboga ríma, Helga Hilmarsdóttir og Annika Olsen skipa
Aligast ríma, Símun Erik Johannesen skipar
Vilmunds kvæði, Tormóð Nielsen skipar
Kl. 16:30 Eysturoyar Dansifelag
Norska Løva, Kathrina Hansen skipar
Gáturíma, Kristian Jacobsen skipar
Strandatáttur, Joen Carl Danielsen skipar
Fótbóltstátturin, Karstin í Húsinum skipar
Kl 17:20 Norðstreymoyar Dansifelag (við stuðuli frá Eysturoyar Dansifelagi)
Jeg ser så mangt et orlogsskib, Hans Dávid Vík skipar
Viljorm kornus, Maria Kristiansdóttir skipar
Kl. 18:00 Upptøkurnar lidnar
Kl. 18:15 Felags nátturði
Kl. 19:30 Felags dansur í Skálanum


text:
Helviti
Helviti er sambært Bíbliuni revsingarstaður teirra glataðu, hvagar glatað menniskju fara eftir deyða, um tey ikki hava vunnið frelsuna. Henda revsing er sambært Bíbliuni ævig eins og fólk, ið hava vunnið frelsuna, eiga ævigt lív. Orðið helviti verður nýtt sum illbøn og niðrandi orð á føroyskum og øðrum málum. Helviti verður lýst sum ein staður við brenning, eldi og stórari neyð.
Harafturat eru tað fleiri aðrir átrúnaðir, ið hava líkar frumsagnir um helviti og revsingarstaðir eftir deyða, til dømis trúðu fólk uppá helheim, ið var deyðaríki Heljar (norrøn gudinna), í heidnari tíð.


text:
Fríggjadagin byrjaði VU-Spelen í Gøtuborg, har 23 føroyskir landsliðsíðkarar eru við. Kappast verður eisini leygar- og sunnudagin. Fyrsta dagin vóru okkara fólk við í 14 kappingum, og úrslitini vóru fyri tað mesta sera góð.
Størsta bragdinum stóð Elin Niclasen fyri. Elin hevur altíð verið evnaríkur kastari. Nú hon hevur verið nógv skadd í seinastuni, hevur hon ikki fingið vant so nógv renning og lop, og hevur tí vant meira kast. Úrslitið sást í gjár, tá hon greitt vann silvurmerkið í spjótkasti fyri gentur 13 ár. Longsta kastið hjá Elini var 34,07 metrar. Tjóðarítrótturin í Finlandi er spjótkast, og tað var bara ein finsk genta, sum kastaði longur enn Elin. Eins svensk genta var á triðja plássi, ein týsk á fjórða og ein íslendsk á fimta.
Spjótheiðursmerkjahandan hjá gentum-13. Elin er í hvítum, til vinstru.
Tað var annars Bára Glerfoss, sum var fyrst á breytini, tá hon saman við 56 gentum skulid kappast í 60 m rimarenning. Bára kom ikki í finaluna, men tað gekk sera væl hjá Báru, sum gjørdist nummar tvey í sínum riðli, og við 10,25 sek eisini setti bólkamet. Bára bleiv samlað nummar 15 av teimum 70 gentunum.
Stutt eftir rimarenningina skulid Bára so kappast í hæddarlopi. Tað er altíð spennandi, tá Bára loypir, tí hon er ein av fleiri, sum er á gáttini at seta nýtt føroyskt kvinnumet. Men í hesi kappingini kundi tað ikki bera til, tí ymiskar keðiligar umstøður forðaðu hesum. Fyri tað fyrsta varð kappingina seinkað, fyri tað næsta vóru heilar 70 gentur við. Tað merkti, at frá tí at Bára leyp royndarlopið til hon leyp sítt fyrsta veruliga lop, gekk meira enn ein tími. Fyri tað triðja kom eisini okkurt ælið og fyri tað fjórða vardi kappingin heilar fýra tímar. Fyri tað fimta gjørdi dómarin eisini onkran feildóm móti Báru. Kortini eydnaðist Báru at koma upp um 143 cm og gerast nummar 18 av hesum 56 gentunum.
Longdarlopskappingarnar eru heldur ikki serliga hugaligar at kappast í. Ofta eru um 100 luttakarar í somu kapping, og hóast lopið verður í tveimum rekkjum, er ofta meira enn ein hálvur tími millum lopini. Fýra av okkara gentum royndu seg í longdarlopi í gjár, og hóast umstøðurnar gekk bara heilt væl.
Í bólkinum gentur 14 ár vóru 102 gentur við. Millum teirra var okkara Birita Ryan, sum leyp upp móti sínum allarbesta. Tveir sentimetrar var hon frá sínum egna meti, og við 4,57 m gjørdist hon nummar 37 av teimum 102 gentunum.
81 vóru við hjá gentum 15 ár, har okkara Elisabet Holm Simonsen skuldi royna seg. Hon er í ferð við at nærkast føroyska metinum í longdarlopi, so spennandi er at fylgja hennara kappingum. Hon var tó eitt sindur óheppin, tí onkur var komin undir merkið hjá henni, so hon visti ikki, hvar hon skuldi byrja atrenningina. Heldur ikki sleppur man at máta upp av nýggjum, tí tað órógvar hini. Hetta nervaði Elisabet nógv tey bæði fyrstu lopini, sum ikki blivu meira enn hálvgóð. Men í seinasta lopinum fekk Elisabet bjargað degnum, við sínum higartil næstlongsta lopi, sum bleiv 4.60 metrar. Hetta gav henni pláss nummar 35.
Elisabeth og Birita áðrenn tær fara at gera seg klárar at leypa.
Tær báðar, sum hava kappast um føroyska metið hesi bæði seinastu árini, vóru eisini í kapping í longdarlopi í gjár. Margit W. Fríðmundsdóttir við gentum 17 ár og Edna Maria Debes við gentum 19 ár. Og tær kappaðust samstundis í hvør sínum bólki á hvør síni geil. Besta lopið hjá Margit var bara 3 sentimetrar frá hennara føroyska meti. Hetta rakk til 28. pláss av 43 luttakarum. Edna Maria fekk tað ikki at rigga hendan dagin, og var rættiliga langt frá sínum besta. Hennara besta lop var 4,39 metrar.
Jana Mittún er við landsliðnum fyri fyrstu ferð. Men tað sá ikki út til at nerva hana. Á 600 m tók hon øll á bólið á rann eina rimmar tíð og eini fýra sekund skjótari enn hon hevur runnið fyrr. Við 1.46,34 rann hon seg til eitt 2. Pláss í sínum riðli og samanlagt nummar 17 av teimum 60 gentunum.
Jana sær ikki út sum nakar nýbyrjari, og úrslitini tala eisini fyri seg eftirhondini.
Hans Erland Thomsen, dreingir 13, rann eisini 600 m. Við sínum eyðkenda spurti rann hann seg væl fram í sínum riðili, har hann endaði nummar 6 við 1.44,62 sum eisini er persónligt met. Samanlagt gjørdist Hans Erland nummar 17 av 41 dreingjum.
Maria Biskopstø, gentur 14, og Oddvør Josephsen, gentur 15, skuldu báðar renna 800 m. Tær vóru báðar komnar í sterkasta riðilin ella A-finaluna. Tað var ein øgilig byrjunnarferð í báðu hesum finalunum, og okkara smáu gentur máttu veruliga spíla seg út fyri at hanga í feltinum. Tað megnaðu tær báðar heilt væl. Maria gjørdist nummar 10 við nýggjum persónligum meti, 2.23,42 min. Samlað var hon eisini nummar 10 av teimum 50 gentunum. Oddvør fekk sett ein spurt inn móti endanum, og fangaði tvær. Hon gjørdist nummar 8 í A-finaluni, og nummr 9 samanlagt. 36 gentur vóru við her.
Seinasti á breytini í gjár var Jan Elmar Sørensen, sum skuldi renna 5.000 m. Jan Elmar hevur tikið seg almikið fram í seinastuni, og hevur m.a. tvær ferðir knógva oyl-kravinum á ½ maraton. Ætlanin í gjár var at renna undir 16 minuttir. Jan Elmar rann í B-finaluni, og kom at dominera hana nógv. Í byrjanini kom hann at liggja einsamallur á odda, men seinni bleiv tað eitt taktiskt spæl. Jan Elmar hevði tó mest fokus uppá tíðina heldur enn plaseringar. Alla tíðina sá út til at hann fór at røkka málinum, og so var eisini. Væl og virðiliga. Tí tá Jan Elmar sum tann triðji í riðlinum kom á mál, segði urið 15.49,33 min. Hetta er undir oyggjaleikakravið og Jan Elmar er 9. Føroyingurin, sum rennur undir 16 minuttir.
Ein svenskari og ein normaður sluppu frammum, hinir 16 vóru verandi aftanfyri allar 5000 metrarnar.
Allan leygardagin hava vit eisini kappast, og nógv góð úrslit eru komin. Vit fara at greiða eitt sindur frá hesum øllum. Vit hava tað gott, og øll lata heilsa heim.


text:
Nú løgtingsfíggjarlógin er løgd fram í tinginum, má eg tíverri staðfesta, at als einki er sett av til at byrja fyrireikingina til bygging av nýggjum Húsarhaldsskúla , og tí má eg sum stjóri á skúlanum gera vart við, at vil Føroya Løgting nýggjan húsarhaldsskúla, so má peningur eisini setast av í 2017, so arbeiðið kann byrja av álvara, og man kann gera tær alneyðugu fyrireikingarnar, sum eru ein fortreyt fyri, at skúlin kann verða liðugur í 2019, sum landsstýrið hevur boðað frá.
Føroya Landsstýri boðaði fyrr í ár frá, at tað ætlar at veita stuðul til bygging av nýggjumHúsarhaldsskúla í 2018 og 2019, og at peningur var settur av í íløguætlanini fyri hesi bæði árini, og øll vit, sum hava verið spent upp á hendan skúlan, fegnaðust.
Men eftirsíðani vísir tað seg, at tað kemur ikki tann endaliga staðfestingin frá løgtinginum ella frá landinum til, at hetta projektið kann fara í gongd, tí fyri at kunna byrja at byggja í 2018 so er tað ein fortreyt, at 2017 verður brúkt til projektering at gera tekningar og útbjóðingartilfar klárt til bygging.ð eigur at vera málið, og skal tað málið náast, so má Húsarhaldsskúli Føroya fáa í hvussu er eina hálva millión í 2017 til at gera tær neyðugu fyrireikingarnar , áðrenn verkætlanin kann verða boðin út alment.
Húsarhaldsskúlin eigur tørn nú
Seinastu nógvu árini hevur man landspolitiskt tosað um at veita Húsarhaldsskúla Føroya nøktandi umstøður til sítt virksemi, men tíverri hevur tað víst seg, at hesin landsfevnandi skúlin støðugt verður koyrdur aftur um aðrar verkætlanir í køini hjá landinum.
Hetta haldi eg er ómetaliga spell, serliga tá hugsað verður um, at vit bert kunnu ganga einum triðingi av umsøkjarunum á møti.
Løgtingið má vísa vegin
Menningarmøguleikar hjá tí nýggja Húsarhaldsskúla Føroya eru sera stórir við tí staðseting, sum nýggi skúlin hevur fingið frá Klaksvíkar kommunu, og hetta er tíðin hjá landinum at smíða, tí Klaksvíkar Býráð hevur givið eina treytaða tilsøgn til bygging av nýggjum húsarhaldsskúla, har býráðið vil koma við hinari helvtini av tí upphædd, sum landið játtar
Hetta merkir, at landið einans kemur at gjalda eina helvt av tí, sum húsarhaldsskúlin skal kosta, meðan Klaksvíkar kommuna fer at gjalda hina helvtina av kostnaðinum. Hetta eigur at vera tungtvigandi, tá ið landið ger fíggjarlóg, og tá ið landið frammanundan sigur, at tað ikki hevur nóg mikið at peningi til at gera allar tær íløgur, sum tað ynskir.
Løgtingið má vísa vegin í sambandi við raðfesting av Húsarhaldsskúla Føroya, sum er ein skúli, ið fevnir um alt landið, við í verki at vísa, at tað ynskir, at nýggi húsarhaldsskúlin skal gerast verðuleiki.
Tað, sum vit biðja um, er ein hálv millión, sum vísir tað, at hesin skúlin skal raðfestast. Hetta má løgtingið vísa longu nú í 2017, um ein skal kunna rokna við, at skúlin skal standa liðugur í 2019.
Jóhanna á Tjaldrafløtti, skúlastjóri
Húsarhaldsskúli Føroya


text:
BRITISH ROSE – FRESH PLUMPING MASK
Okkara 100% veganska British Rose Fresh Plumping Mask er ein uppfrískandi gel maska, ið gevur nógva fukt til húðina. Tá tú hevur havt maskuna á, kennist húðin mjúk, frísk og bleyt!
Hon er best egnað til turra húð, sum hevur brúk fyri at pumpast upp við fukt. Maskan fær húðina at kennast róliga við sínum Aloe Vera eginleikum. Krúnubløð av rósum eru eisini í maskuni, sum skrubba húðina og geva ein frískan anga. Um tú ynskir “dewy skin”, er maskan akkurát nakað fyri teg.
Fyri at fáa mest burturúr maskuni, kanst tú smyrja hana á við okkara nýggju Facial Mask Brush.
Henda maska er ein av okkara 5 nýggju maskum. Maskurnar eru vælegnaðar at multi-maska við: Smyr t.d. reinsimaskuna á T-zonuna, og fuktmaskuna á kinnar og háls. Møguleikarnir eru nógvir, og vit vegleiða teg, tá tú skalt finna maskuna, sum riggar til tín.
Allar maskurnar eru knústar, pressaðar og blandaðar saman við dýrabarum tilfari úr ymsum støðum kring heimin.
Blandingin er sett saman uttan nýtslu av parabenum, paraffin, silicone ella mineralskum
Kom og royn úrvalið!
60.00DKK – 185.00DKK


text:
Vakmyndatól
Ynskir tú at betra um trygdina og effektivitetin á tíni fyritøku, eru vakmyndatól eitt hent amboð. Tínir fyrimunir við at velja vakmyndatól eru, millum annað:
- Fyribyrging móti stuldri, herverki og øðrum óynsktum hendingum
- Tryggari starvsfólk
- Meira álit við minni svinn
- Skjalprógvan av hvat veruliga hendi, um innbrot ella annað óheppið er farið fram.
Tá vit seta vakmyndatól upp, eiga serlig merki at vera sett upp á bygningin, ið boða frá vakmyndatólunum. Hetta, síggja vit, hevur stóran fyribyrgjandi virkna.
Tú hevur møguleika fyri at logga teg á telduna og/ella fartelefonina og síggja beinleiðis myndir frá tínum vakmyndatólum
Tann skipanin, ið vit umboða, er sera framkomin, bæði tá tað snýr seg um dygd, trygd og myndagóðsku.
Ver vælkomin at seta teg í samband við okkum til eitt óbindandi prát um tín tørv


text:
Edmund Joensen spyr Henrik Old um Selatraðarvegin
19. januar 2018
Edmund Joensen, løgtingsmaður fyri Sambandsflokkin, hevur í dag sett Henrik Old, landsstýrismanni í samferðslumálum, ein skrivligan fyrispurning um Selatraðarvegin. Svarast skal í seinasta lagi 10 yrkadagar eftir, at spurningurin er latin inn
Løgtingsmaðurin spyr fylgjandi:
1. Hvørjar ítøkiligar ætlanir hevur landsstýrismaðurin um at breiðka og dagføra Selatraðarvegin?
2. Er peningur settur av á fíggjarlógini til breiðkan og dagføring av Selatraðarvegnum?
Í viðmerkingunum til skrivliga fyrispurningin sigur Edmund Joensen, løgtingsmaður, at tað hevur verið alment frammi, at landsstýrismaðurin í samferðslumálum, hevur havt ymsar ætlanir um, hvat avlopsgrót frá Eysturoyartunlinum kann brúkast til, eitt nú til vegaútbyggingar ymsa staðnis í Eysturoynni og Streymoynni.
Málið er serliga átroðkandi at fáa gjørt nakað við, nú umstøðurnar í Selatraðarøkinum eru broyttar nógv seinastu tíðina og har virksemið á Selatrað er í stórari menning og vøkstri. Samstundis er full ferð á arbeiðinum at gera Eysturoyartunnilin.
Vegurin á farleiðini Strendur-Kolbeinagjógv-Morknanes-Selatrað er bæði smalur, óslættur og slitin at koyra á. Alt vegastrekkið er 8,8 km. langt. Gjørdar eru ávísar ábøtur og breiðkan av strekkinum Kolbeinagjógv-Morknanes, umleið 500 metur. Sostatt írestar ein teinur upp á umleið 8 km.
Í fleiri støðum er vandi fyri, at vegurin kann skrædna, t.d. tá talan er um tungar bussar. Um veturin er farleiðin og vegstrekkið serliga trupult at koyra á.
Vegastrekkið er nógv trafikkerað, eitt nú koyra bussar ofta við børnum og ungum til og frá Skótadeplinum á Selatrað. Talið á ferðandi á farleiðini er árliga í túsundatali. Tað er tí trupult og kann gerast vandamikið, tá tungir bussar fyltir við fólki skulu koyra á einum slíkum smalum og slitnum vegastrekki, samstundis sum lendið undir vegnum í fleiri støðum er so mikið veikt, at tað lættliga kann skrædna undan størri trýsti frá bussum og lastbilum.
At enda sigur Edmund Joensen, løgtingsmaður, í sínum viðmerkingum, at grótið frá Eysturoyartunlinum verður latið ókeypis og vildi annars fari til eitt gott samfelagsgagnligt endamál, um tað varð brúkt til at breiðka og dagføra Selatraðarvegin.
Málið hastar í og við, at tað er bíligast at føra grótið úr tunlinum og beinleiðis til Selatraðarvegin. Ein loysn kundi verið at útbygt í pørtum, og t.d. í fyrsta umfari at fylt út lendið fram við vegnum og seinni gera vegin koyrikláran.
Tá Eysturoyartunnilin letur upp fyri ferðslu og Skótadepilin er fult útbygdur, so kann roknast við enn meira flutningi á hesari farleiðini, t.d. skúlaungdómur úr Suðurstreymoynni, sum skal til og frá Skótadeplinum.
Sambandsflokkurin
RN
Aftur


text:
Skótavinur
(Felagsskapur )
Gera eitthvørt saman við einum ørum liði ella bólki
Skipa fyri einum fundi, túri ella veistlu og bjóða einum vini, sum ikki er skóti við
Vera á legu saman við einum øðrum flokki
Vera við á einum skótadegi
Senda eitt bræv við myndum til ein skóta í einum ørum smáskótalið
Fara til ein skótafund hjá einum ørum skótaliði
Høre en gammel spejder fortælle om KFUM-Spejdernes historie
Leita framm okkurt specielt um skótar á internetinum og fortel um tað á næstafund
Læra at rósa hvørjum øðrum og fáa vita hvussu umráðandi tað er og hví
Læra at hjálpa hvørjum øðrum við at:
Lurta
Troysta
eggja


text:
Í Stóru Dímun í 1974 – 2. partur
Í hesi aðru sendingini av trimum úr Stóru Dímun sigla Niels Juel Arge og Janus úr Dímun kring oynna. Janus greiðir frá, at nógv samband hevur altíð verið millum Dímun og Dal, tí langabbi hansara, sum tók við festinum miðskeiðis í 19. øld, var úr Dali. Tveir abbabeiggjar hansara búðu eisini í Dali
Nógvan skarv síggja teir, og skarvsungi smakkar væl, heldur Janus, men hann kann vera nakað vamlisligur at eta, tí skinnið er so svart.
Sigini kundu vera bæði 100, 80 og 50 favnar. Hetta kravdi línur í ymsari longd, og línurnar vórðu goymdar í kirkjuni. Nú eru tær vorðnar nakað gamlar.
Í Múlagjógv síggja teir fitt av lomviga uppi undir loftinum, men har slepst ikki eftir honum.
Fólk geva ikki fugli nóg væl gætur, heldur Janus, men fyrr mundu teir ikki vera sørir at oyða fugl heldur, tí tað sæst. ”Teir hava verið ovmikið grádigir,” sigur hann.
Lundi eigur tó allastaðni í Stóru Dímun, og nógv hevur verið fleygað í oynni. Onkuntíð hava menn fingið bæði 1.100 og 900 lundar ein dag. Tað var óvanliga gott.
Besti dagur hjá Janusi var 600 lundar. Ikki hevur ligið so væl fyri hjá sær at fleyga lunda, heldur hann hálvgum skemtandi fyri, tí ”tað flýgur betur fyri summum monnum,” sum hann tekur til.
Tá menn fóru í bakkan, høvdu teir ongar serstakar siðir, men eitt gjørdu teir, áðrenn teir fóru frá húsum: Teir bóðu Jesus vera eftir.
Norðuri í Barmi er eisini lending. Har var neyst fyrr, og leivdirnar síggjast enn. Eitt spæl var har at vinda bát upp á land og stoyptar trappur eisini. Árstalið 1917 stendur á trappunum.
Ovast uppi á oynni sæst skilliga, hvussu sløtt Stóra Dímun er. “Tú sært hvørt grasstrá á oynni, og tú sært ikki ein einasta stein,” sigur Janus úr Dímun.
Tvær reisur vóru Niels Juel Arge, Marius Rein og Johan Isholm í Stóru Dímun fyri útvarpið í 1974. Fyrra ferðin var í juli, meðan fuglurin klakti, og seinna ferðin, tá teir tóku skurðin.
Stóra Dímun er 2,65 ferkilometrar til støddar og 395 metrar høg. Sjálv búsetingin er í 100 metra hædd. Hon er nevnd í Føroyingasøgu í sambandi við, at Brestir og Beinir vórðu dripnir.


text:
Uttanlandsprísir til tey gomlu haldini ( Einstaklingar og Familja )
Uttanlandsprísir til tey gomlu haldini ( Ung )
1
Bólkur 1 – Evropapakkin
Áland, Belgia, Bulgaria, Danmark, Estland, Eysturríki, Finnland, Frakland, Fronsku Guiana, Gibraltar, Grikkaland, Grønland, Guadalupe, Guernsey, Holland, Írland, Ísland, Italia, Jersey, Kekkia, Kroatia, Kýpros (Grikski parturin), Lettland, Liktinstein, Litava, Luksemborg, Malta, Noreg, Póland, Portugal, Rumenia, Slovakia, Slovenia, Spania, Stóra Bretland, Sveis, Svøríki, Týskland, Ungarn. Við Evropa pakkinum+ eru hesi londin eisini við Alaska, Albania, Armenia, Avstralia, Ekvador, El Salvador, Georgia, Guatemala, Ísrael, Kanada, Kina, Kosta Rika, Hvítarussland, Russland, Sameindu Arabisku Emiratirnar, Serbia, Tailandi, Turkaland, Ukraina, Uruguai og USA
2
Bólkur 2
Algeria, Brasilia, Kili, Meksiko, Venesuela.
3
Bólkur 3
Andorra, Bosnia Hersegovina, Curacoa Oyggjar, Isle of Man, Makedónia, Monaco, Moldova.
4
Bolkur 4
Filipsoyggjarnar, Hong Kong, Indonesia, Japan, Kambodja, Makao, Maleisia, Singapore, Suðurkorea, Vjetnam.
5
Bólkur 5
Afganistan, Angola, Anguilla, Antigua og Barbuda, Argentina, Armenia, Aruba, Azerbaijan, Bahrain, Bangladesh, Barbardos, Bermunda, Bolivia, Botswana, Bretsku Jomfrúoyggjarnar, Brunei, Bukina Faso, Cayman oyggjarnar, Dominikana, Dominikanalýðveldið (Dominican Republic), Egyptaland, Ekvadorial Guinea, El Slavador, Ethiopia, Fiji, Fílabeinsstrondin, Gabon, Gambia, Gana, Grenada, Guniea, Guyana, Haiti, India, Irak, Iran, Jamaika, Jemen, Jomfrúoyggjarnar, Jordan, Kamerun, Kap Verde, Kazakhstan, Kenya, Kolombia, Kongo (Zair), Kuba, Kuwait, Kyrgystan, Liberia, Libanon, Madagaskar, Marokkoo, Martinik, Mauritius, Mongolia, Montenegro, Mosambik, Nambia, Niger, Nikaragua, Nýsæland, Oman, Pakistan, Palestine, Panama, Papua Nýguinea, Paraguay, Peru, Puerto Riko, Qatar, Samoa, San Marino, Sansibar, Saudi Arabia, Senegal, Serbia, Sierra Leona, Sri Lanka, St. Barthelemy, St. Kitts og Nevis, St. Lusia, St. Martin, St. Vinsent og Grenadines, Sudan, Suðurafrika, Surinam, Sýria, Tadsjikistan, Tansania, Teivan, Tonga, Trinidad og Tobago, Tunesia, Turkmenistan, Turksoyggjarnar, Uganda, Usbekistan, Vanuatu, og Ferðamannaskip Evropa, Ferðamannaskip Norður- og Miðamerkia, Ferðamannaskip Suðuramerkia.


text:
Tann fyrsta næstan lidna marionettin: Hann sum skal leika Tann óndi Trøllmaðurin. Í hvussu so er: Her er hann, manglar bara træðrir og pinn!! So fáa vit at síggja, hvussu hann riggar! Haldi, at hann sær meira syrgin og snúðin út enn óndur. Tað kann koma at gera leikin áhugaverdan… les meira…. →
Mítt arbeiðsborð. Her er tað, at marionettirnar fáa lív og ævintýrið byrjar. Men sjálvandi kann tað eisini sigast, at søgan byrjar í míni notesbók, har fyrstu skitsurnar til leikin verða skrivaðar. Og ein partur av ævintýrinum byrjaði so eisini í Prag í juni, tí har var so stappandi fult av… les meira…. →


text:
Hin 19. januar 2016 vórðu umboð fyri Ja til hjúnabandið boðin í Trivnaðarnevndina í Løgtinginum, har uppskotið um at broyta hjúnabandslógina, so at tvey av sama kyni kunnu giftast, varð viðgjørt. Hetta er tað, vit løgdu fram. Ávísir smálutir eru broyttir fyri at verja samleikan hjá fólki.
Góðan morgun!
Eg eiti Arni Zachariassen, og hetta er Helgi Abrahamsen, og vit umboða felagsskapin Ja til hjúnabandið.
Eg vil fyrst av øllum hjartaliga takka tykkum fyri hendan møguleikan. Tað er ein heiður at tosa við tykkum, okkara fólkavaldu, um hendan týdningarmikla spurningin. Tað eru vit í felagsskapinum ógvuliga takksom fyri.
Ja til hjúnabandið er ein lítil felagsskapur, sum varð stovnaður í august mánaði síðsta ár. Okkara endamál er at verja hjúnabandið og verja familjuna ímóti hugskotum, trýstum, kanska man kann siga álopum, sum vit meta hótta hendan virðismikla stovnin. Vit hava til endamáls at luttaka í almenna kjakinum og føra argument fram, ið stuðla hjúnabandinum og familjuni, og vit sikta eftir at gera tað á ein skynsaman og virðiligan hátt.
Vit hava eina heimasíðu og eina síðu á Facebook, har vit rímiliga javnan leggja greinar og annað tilfar út og samskifta við fólk. Vit hava eisini skipað fyri onkrum tiltaki og onkrari vitjan úr útlondum. Og so tosa vit við trivnaðarnevndir, tá ið høvið býðst.
Tað, sum eg vil tosa um í morgun er, hví vit meta, at uppskotið, sum er lagt fram fyri tingið um at broyta hjúnabandslógina, so at fólk av sama kyni kunnu giftast við hvørjum øðrum, ikki er eitt gott hugskot. Hetta er Trivnaðarnevndin, og eg má viðganga, at eg varð eitt sindur kløkkur, tá ið eg las uppskotið upprunaliga og sá, hvussu lítið pláss varð brúkt upp á at lýsa, hvørjar avleiðingarnar, ið lógarbroytingin varð mett at hava við sær. Kanska veit eg ikki nóg nógv um politikk og um lógarsmíð, men man skuldi trúð, at praktisku avleiðingarnar av einum lógaruppskoti vóru tað týdningarmesta, man tók atlit til. Og at tá ið man gjørdi lógir, so kannaði man sum fólkavaldur, hvat fólkið sigur um júst tann spurningin. Men tað er sjálvandi gleðiligt, at vit kunnu koma saman nú á henda hátt og tosa um tað.
Hjúnabandið er grundað á menniskjaliga veruleikan ella sannleikan, at vit náttúrliga eru orienterað ímóti at koma saman at nørast og vaksa í tali.
Fyri at svara spurninginum, so vil eg fyrst av øllum siga, at vit halda hjúnabandið vera ein hin týdningarmesta og mest grundleggjandi stovnin í einum samfelag. Hjúnabandið er tann juridiski og sivil-etiski stovnurin, sum eksisterar í okkara lógum, men eisini í okkara høvdi, okkara kollektivu tilvitsku, og okkara dagligu og søguligu praksis. Hesin stovnur setur ein bindandi karm rundanum familjulívið. Hjúnabandið er, við øðrum orðum, ein náttúrligur stovnur. Tí er tað, at mentanir og samfeløg kring allan heimin hava funnið upp á hjúnabandið ferð eftir ferð upp ígjøgnum søguna. Ella, um man skal vera tekniskt korrektur, so vildi eg sagt, at samfeløg ikki finna upp á hjúnabandið, men finna út av tí. Samfeløg skapa ikki hjúnabandið – samfeløg viðurkenna hjúnabandið. Orsøkin er, at hjúnabandið er grundað á menniskjaliga veruleikan ella sannleikan, at vit náttúrliga eru orienterað ímóti at koma saman at nørast og vaksa í tali, sum tað stendur skrivað. Man kann við øðrum orðum siga, at hjúnabandið er ein heildarumfatandi eind. Tað umfatar kærleikan ímillum mann og konu og tað samlív, ið tvey, sum elskað hvørt annað, náttúrliga vilja ganga inní saman og hava í felag. Tað umfatar eisini tað lív, sum – um alt riggar soleiðis, sum tað skal – náttúrliga spyrst burtur úr hesum kærleika og hesum samlívi. Samstundis umfatar tað eisini kærleikan, ið er ímillum foreldur og børn, og børn og foreldur. Soleiðis umboðar og grundfestir hjúnabandið tryggar og haldgóðar karmar rundanum grundleggjandi samfelagseindina, sum familjan er. Í hjúnabandinum verða kallkyn og kvennkyn sameind, maður og kona sameind, pápi og móðir sameind, alt við tí yvirskipaða endamáli at tryggja allarbestu korini yvirhøvur til tað lív, sum henda sameining náttúrliga skapar. Hjúnabandið halgar tískil í ein týdningarmiklan mun kærleiksfulla sambandið og tilknýtið ímillum foreldur og børn.
Eg eri nóg heppin at hava upplivað eitt gott familjulív sum barn. Eg vaks upp í einum tryggum, stabilum og góðum heimi, har límið, sum helt øllum saman, var kærleikin ímillum mammu og pápa mín. Ein kærleiki, sum varð úttryktur, viðurkendur og hátíðarhildin í formella hjúnabandslyftinum, sum tey høvdu givið hvørjum øðrum, og sum tey hildu seg til í viðgangi og mótgangi. Tey eru tann størsti íblásturin hjá mær, tá eg nú royni at vera besti maðurin, sum eg kann vera fyri mína konu, og í ein týdningarmiklan mun soleiðis at vera besti pápin, sum eg kann vera fyri okkara børn.
Í hjúnabandinum verða kallkyn og kvennkyn sameind, maður og kona sameind, pápi og móðir sameind, alt við tí yvirskipaða endamáli at tryggja allarbestu korini yvirhøvur til tað lív, sum henda sameining náttúrliga skapar.
Hinvegin, so kenni eg eisini skuggasíðuna av hesum. Í mínum dagliga lívi og arbeiði komi eg bæði í samband við og inná menniskju, sum hava tað torført. Ein felagsnevnari fyri ein meiriluta av teimum er ein torførur barndómur. Og okkara familjukor – tær umstøður, sum vit uppliva sum børn – hava ótrúliga stóran týdning. Ikki øll eru so heppin at sleppa at uppliva góð barnaár. Ring familjukor hava við sær eitt niðursett mótstøðuføri yvir fyri lívsins avbjóðingum og kann í summum førum skapa eina so mikið svára pínu í sálini, at menniskju hava torført við at yvirliva. Tað vil ikki siga, at øll, sum hava góð familjukor, klára seg væl, og at øll, sum hava minni góð familjukor, klára seg illa. Men tað er soleiðis, at okkara upplivingar og okkara umstøður í uppvøkstrinum hava stóran týdning fyri, hvussu vit klára okkum, og hvussu vit handfara lívið.
Tað, sum vit í Ja til hjúnabandið óttast fyri, tá ið tað snýr seg um uppskotið um at loyva tveimum av sama kyni at giftast, er, at hetta ger upp við kynsliga komplimentaritetin, sum higartil hevur verið ein definerandi og sjálvsagdur partur av hjúnabandinum. Hetta at kvinnur og menn eru ymisk, men koma saman og gerast eitt og gerast meir í hjúnabandinum. Hesin kynsligi komplimentaritetur liggur, sjálvandi, sum grundarlag fyri allari nøring. Tað skal ein maður og ein kvinna til at fáa eitt barn. Ikki tykkum at siga, so er eingin annar máti enn hesin. Sjálvt um vit tosa hátøkniliga um eftirgjørdan gitnað og alt møguligt, so er enn talan um eina ávísa kyknu frá eini kvinnu og eina ávísa kyknu frá einum manni. Taka vit kynsliga komplimentaritetin úr alment galdandi definitiónini av hjúnabandinum, so hava vit reint logiskt einki grundarlag longur fyri at siga, at hjúnabandið í ein neyðturviligan mun snýr seg um nøring og um barnauppaling. Tað vil siga, at hjúnabandið ikki longur fer at snúgva seg um familjuna. Tað fer ikki longur at snúgva seg um at veita børnum trygg, støðuføst og góð kor. Tað fer at snúgva seg um – og bert at snúgva seg um – ynskini, áhugamálini og romantisku kenslurnar hjá vaksnum fólkum. Meðan hjúnabandið søguliga talað hevur sameint hesi ynskini, áhugamálini og romantisku kenslurnar hjá vaksnum saman við tørvirnar og rættindini hjá børnum, so setur hendan broytta definitiónin tey vaksnu upp ímóti børnum. Nú skulu vaksin og teirra kenslur takast fram um børnini. Úrslitið er, at tørvirnir og rættindini hjá børnum verða burturgloymd. Tað er hetta, sum reint logiskt hendir, tá ið kynsligi komplimentariteturin – og harvið nøring og barnauppaling – verður tikin burtur úr hjúnabandsdefinitiónini.
Taka vit kynsliga komplimentaritetin úr alment galdandi definitiónini av hjúnabandinum, so hava vit reint logiskt einki grundarlag longur fyri at siga, at hjúnabandið í ein neyðturviligan mun snýr seg um nøring og um barnauppaling.
Hetta hava vit eisini sæð í almenna kjakinum, sum hevur verið rundanum uppskotið at broyta hjúnabandslógina. So at siga eingin av teimum, sum hevur talað fyri at broyta hjúnabandslógina, hevur tosað nakað serligt um børnini.
Hetta er tað, vit í Ja til hjúnabandið óttast. Vit óttast tær avleiðingar, sum kunnu standast burturúr tí. Og vit halda okkum samstundis kunna síggja summar av teimum avleiðingunum longu nú. Seinastu 40-50 árini er hjúnabandið minkað í tign og virðing í vesturlendskum londum, og tað hevur havt ringar fylgjur við sær. Fleiri og fleiri børn verða fødd uttan fyri hjúnaband – í nógvum førum fødd einligum mammum – og uppliva tí minni av tí tryggleika og støðufesti, sum hjúnabandið kann skapa. Fleiri og fleiri hjúnabond verða syndrað, tí at hjúnaskilnaður gerst meira og meira vanligur og góðtikin – og hetta setur djúp spor í tey børn, sum ofta liggja ímillum. Í dag er breið semja, um at kynsligur aktivitetur ikki einans hoyrir heima í hjúnabandinum, eins og hildið varð fyrr, og tí er tað vorðið gerandiskostur, at gentur gerast við barn í tannárunum – ofta uttan fyri parlag yvirhøvur – umframt at útbreiðslan av meira og minni vandamiklum kynssjúkum er økt nógv. Mett verður, at 40-50 milliónir fosturtøkur verða framdar árliga kring knøttin, og gransking vísir, at kvinnur fáa fostur tikin í avgerandi mun orsakað av vantandi fíggjarligum tryggleika – einum tryggleika, sum hjúnabandið kann hava við sær. Samstundis er fátækradømi – serstakliga fyri kvinnur og børn – vaksið í takt við, at fólk velja hjúnabandið frá. At vaksa upp uttan fyri eitt kærleiksfult hjúnaband ímillum síni biologisku foreldur er sambært serfrøðingum korrelerað við verri kropsliga og sálarliga heilsu, verri úrslit í skúlanum og á arbeiðsmarknaðinum, kriminalitet og rúsevnismisnýtslu.
Tað eru sjálvandi ikki tey, sum vilja giftast við sama kyni, sum hava gingið á odda fyri hesi gongd. Hetta hava vit hinskyndu megnað at gjørt sjálv. Men vandin við at broyta hjúnabandslógina, so at tvey av sama kyni kunnu giftast – og harvið útihýsa børnunum og familjuni frá hjúnabandinum – er, at tignin og virðingin fyri hjúnabandinum minkar enn meir. Og soleiðis verður ein hjúnabandsfatan, sum raðfestir ynski og kenslur hjá vaksnum fram um tørvir og rættindi hjá børnum, ritað í stein, og gerst hon partur av okkara lógarverki.
Fyri at taka samanum, so er tað í áhugamálunum hjá okkum øllum, men fyrst og fremst okkara børnum, sum eru okkara framtíð, at hjúnabandið verður vart og varðveitt. Vit meta, at tað at broyta hjúnabandið, so tvey av sama kyni kunnu giftast, og soleiðis logiskt talað útihýsa nøring og barnauppaling, umboðar eitt afturstig, eitt stig skeiva vegin fyri okkara samfelag. Og tí vilja vit heita á Trivnaðarnevndina og á Føroya Løgting annars at atkvøða ímóti hesum uppskotinum.
Takk fyri!


text:
Nýggj fígging til nýhugsandi fyritøkur
Sum tann fyrsti peningastovnurin í Føroyum og Grønlandi hevur BankNordik gjørt avtalu við Evropiska Íløgugrunnin, EIF, ið gevur bankanum møguleika at veita nýhugsandi fyritøkum lán við lagaligum treytum.
Avtalan millum BankNordik og EIF loyvir BankNordik at veita vinnukundum nýggj lán við kappingarførum treytum og veðhaldi úr ES-skránni “InnovFin”, ið hevur til endamáls at bøta um fíggingarmøguleikarnar hjá smærri og miðalstórum fyritøkum í Evropa. Avtalan er hin fyrsta av sínum slagi í Føroyum og Grønlandi, og hon gevur sunnum, nýhugsandi fyritøkum møguleika at fáa fígging til nýskapandi verkætlanir frá BankNordik.
Við avtaluni ber til hjá BankNordik at veita vinnukundum nýggj lán fyri saman-langt 300 mió. kr., meðan InnovFin veðheldur fyri 50% av lánsupphæddini, ið verður latin. BankNordik skal viðgera allar lánsumsóknir til tess at tryggja, at lántakarar lúka ásettu treytirnar í InnovFin.
“Vit eru fegin um nýggja samstarvið við EIF, sum væntandi fer at gagna okkara vinnukundum í Føroyum og Grønlandi. Avtalan gevur okkum betri møguleika at veita nýskapandi fyritøkum lagaliga fígging til verkætlanir, samstundis sum vit varðveita okkara skynsama kredittpolitikk,” sigur Árni Ellefsen, forstjóri í BankNordik.
InnovFin stuðlar nýskapandi verkætlanum, annaðhvørt talan er um fígging til íverksetarafyritøkur ella ítøkligar verkætlanir, har ein fyritøka hevur í hyggju at seta í verk nýskapandi ella burðardyggar framleiðsluhættir, mannagongdir, vørur ella tænastur. BankNordik fer at veita fígging til verkætlanir, sum verða mettar at geva eitt íkast til framhaldandi vøksturin í fyritøkuni. Ein vanlig kre-dittmeting av fyritøkuni verður, sum altíð, ein partur av viðgerðini av lánunum við InnovFin-veðhaldi.
InnovFin er partur av evropiska granskingarsamstarvinum Horizon 2020, ið Føroyar rinda eitt árligt luttøkugjald til, og sum gevur Føroyum atgongd til stuðul úr felags ES-játtanini.


text:
Enn einaferð hevur Jenis av Rana, landsstýrismaður, valt ikki at stuðla eini filmsverkætlan. Hesaferð tí at hesin stuttfilmurin hevur sex sum snúningsás. Ráðgevararnir mæltu til at játta stuðulin, men eins og við animatiónsverkætlanina SkúlaScam, valdi landsstýrismaðurin at ganga ímóti tilmælini. Grundgevingin er persónlig. Hann dámar heilt einfalt ikki tað, sum hann sær. Tað er provokerandi fyri landsstýrismanninum, og tískil skal tað ikki fáa stuðul.
Var eg landsstýrismaður í mentamálum, so hevði eg játta pening til báðar verkætlanirnar, og eg hevði ikki gjørt tað HÓAST tað var provokerandi, men TÍ at tað var provokerandi. Um tú skal velja eina verkætlan at stuðla, skalt tú kanska SERLIGA stuðla tær, sum tú ikki tekur undir við, ella tær sum provokera teg.
Tí listin hevur tann týdningarmikla leiklut í almenna orðaskiftinum, og sum uppgávu í fólkaræði okkara, at provokera. Listin er har fyri at flyta mørkini. Listin skal flyta tað, sum loyvt er at tosa um. Listin hevur til uppgávu at lyfta samrøðuna upp í eitt hægri støði. Hon skal fortelja tað, sum ikki er so lætt at siga beinleiðis.
Tí haldi eg at ein og hvør politikari við virðing fyri sær sjálvum, ikki bara skal tola at provokerast, men VILJA provokerast. Annars er ongin menning í samfelagnum. Einki grundarlag fyri kjak, ongin møguleiki fyri at broyta meining, og onki amboð til at sannføra fólk um nakað, ei heldur at lata seg sjálvan sannføra.
Eitt land, ið virðir fólkaræðisligu samrøðuna, kritiska hugsan, talufrælsi, skrivifrælsi, og listarliga frælsi í sínari heild, skal ikki bara sláa seg til tols við tað sum er provokerandi, men bjóða tí vælkomið, og standa við opnum ørmum.
Tí at tann provokerandi listin er ein av teimum sterku amboðunum vit hava til at tryggja, at vit flyta okkum og mennast sum menniskju og samfelag. At Jenis av Rana helst vil vera tí fyri uttan, er so ein onnur søk.
Bjarni K. Petersen
Løgtingslimur


text:
Eftir hvast orðaskiftið millum borgarstjóran og 2. varaborgarstjóran í síðstu viku, so føli eg meg noyddan til at gera nakrar viðmerkingar.
Sjálvur má eg hefta meg við, at borgarstjórin skýrir minnilutan sum ein grenjandi minniluta, ið als ikki ynskir nakað sum helst samstarv. Gunvá við Keldu hevur eisini víst á, at minnilutin hevur verið ein viðspælari gjøgnum hesa býráðssetuna. Tað kunnu øll finna útav, um tey hyggja í gerðabøkurnar fyri býráðsfundirnar. Ta ákæruna frá borgarstjóranum kunnu vit bara lata fólkið sjálvi meta um. Um ein skýrur kritikk av øllum slag fyri grenj, so má tað vera tekin um, at ein ikki tolir kritikk.
Men eg má hava eina viðmerking til borgarstjóran Jógvan Skorheim afturat. Vit í minnilutanum hava ikki bert víst samstarvsvilja í fleiri málum, men vit hava eisini ynskt at fingið okkara ávirkan, við at sjálvi leggja mál og uppskot fyri býráðið. Men tó hevur hetta ikki gingist serliga væl. Í roynd og veru øgiliga illa.
Minnilutan hevur nevniliga lagt 10 uppskot/mál fyri býráðið í hesari setuni – men hvat? Bert 2 hava verið til viðgerðar!
Vit kunnu nevna eitt nú uppskot frá undirritaða og Atla S. Justinussen um vinnuøkir og eisini útbygging av Norðhavnini, ið bæði vóru send inn í 2017 – Hvørki av hesum hevur verið til viðgerðar enn.
Vit kunnu nevna, at minnilutin bað um – eftir at borgarstjórin næstan av sínum eintingum vildi flyta læknamiðstøðina – at fáa Heildarætlanina fyri heilsutænastur í Norðoyggjum til viðgerðar, soleiðis vit kundu fáa umrøtt tær í býráðnum. Hetta hevur ikki verið til viðgerðar enn.
Eisini kunnu vit so nevna, at spillvatnsætlanin bleiv – púra uttan býráðsins samtykt – útsett til 2024. Hetta hevur ei heldur verið til viðgerðar. Vit kundu eisini nevnt fleiri onnur, ið ikki hava verið til viðgerðar!
Tað einasta, ið hevur verið til viðgerðar í hesi setuni, er uppskot hjá undirritaða, ið hevði til endamáls at veita ítróttarfeløgunum meir hallartímar og uppskot hjá minnilutanum um, at grannskoðanin skuldi bjóðast út av nýggjum.
Lógin er púra greið
Í Kommunustýrislógini stendur:
§ 15. Kommunustýrislimur kann seta fram uppskot og spyrja um øll kommunal viðurskifti. Nevndir og borgarstjóri skulu geva kommunustýrinum allar kravdar upplýsingar, og skulu annars – við teimum avmarkingum, ið fylgja av lóggávuni – fylgja avgerðum kommunustýrisins.
Tó tykist hetta ikki at vera útint í Klaksvíkar Býráð. Vit hava fleiri ferðir gjørt vart við okkum, men onki nyttar.
Sum kommunustýrislimur í hálvtannað ár, so má eg undrast yvir hesa mannagongd, ið borgarstjórin arbeiðir eftir. Hann mælir til, at vit skulu gevast við “grenjinum” og taka lógvatak saman við teimum. Skal hetta gerast við, at ein fullkomuliga útifrystir minnilutan, og teirra uppskotum, men heldur velur at hyggja burt frá stýrislógini og ikki hava eitt fólkaræðisligt stýrið? Har ein verður skýrdur sum grenj, um viðkomandi ikki gongur í takt við ein meiriluta? Væntar borgarstjórin, at hann bert skal hava ein minniluta, ið situr og nikkar og blástemplar alt, ið hann kemur við?
Eg má siga, at tað var ikki tað, ið eg væntaði, tá eg bleiv valdur í eitt býráð í einum fólkaræðisligum samfelagið, har vit sambært lóg hava krav uppá at fáa mál til viðgerðar, at ein so grundleggjandi rættur hjá einum kommunustýrislimi ikki verður útintur. Hetta minnir ikki sørt um leiðslur í fjareystri og aðrastaðni, ið ikki byggja á nakað fólkaræði.
So lat hetta vera mín áheitan til borgarstjóran. Fylg lógini, ið tú virkar undir, og lat minnilutan eisini fáa øll síni mál til umrøðu, so skulu vit nokk taka lógvatak saman við tykkum í tí endamálið, ið vit øll vilja fremja. At gera Klaksvíkina til eitt enn betri stað at liva og virka í!
Beinir Johannesen
Býráðslimur Fólkafloksins, og partur av “grenjandi” minnilutanum


text:
Veðrið í kvøld
Í morgun hava verið 5 til 10 m/s av vesturhallum norði og ælaveður. Hetta hevur verið veðrið í tveir dagar, og soleiðis fer tað at vera í kvøld eisini.
Luftin kemur av innlandsísinum í Norðurgrønlandi. Har er ógvuliga kalt, men luftin ornar á vegnum til okkara, meðan hon tekur damp í seg upp í havinum. Tí er skýggjað og ælaveður her hjá okkum, og hitalagið er um 3 stig – t.e. á markinum fyri kavaavfall ella regnavfall.
Tað er nokkso ymiskt at síggja við mátistøðirnar hjá Landsverki, hvussu langt ella stutt tað er ímillum ælini. Orsøkin er ættin, hvussu ymiskur vesturhallur norðan er kring landið.
Í kvøld, tá ið fólk fara at skjóta fýrverk, skulu vit vænta sama veður, sum er í morgun og var í allan gjár, og tað eru 5 til 10 m/s av vesturhallum norði, skýggjað og ælaveður, og hitin fer at liggja um 2 til 3 stig.
Hetta er ársins síðsta veðurforsøgn, og her av veðurredaksjónini hjá Norðlýsinum verður tí ynskt øllum okkara lesarum eitt gott nýggjár við tøkk fyri viðmerkingar, spurningar, góð ráð og myndir í 2020.


text:
FREISTIN AT SØKJA INN Á AKADEMIÚTBÚGVINGARNAR, DIPLOMÚTBÚGVING Í LEIÐSLU, HD OG BYGGIFRØÐI ER 10. JANUAR2. januar 2021
Felags fyri fjølbroytta úrvalið av hægri útbúgvingum á Glasi er, at tær allar eru yrkis- og vinnurættaðar. Tú kanst lesa fulla tíð, lesa parttíð við síðuna av starvi tínum, ella taka stakar lærugreinar, sum betra tínar førleikar á ávísum økjum. Nú ber til at søkja inn á fleiri útbúgvingar og stakar lærugreinar á hægri námi á Glasi, sum byrja 1. februar.
Á akademiútbúgvingini (AÚ) og diplomútbúgvingini í leiðslu (DLÚ) byrjað nýggjar og spennandi lærugreinar 1. februar. Í baðum førum kanst tú taka stakar lærugreinar, sum eisini kunnu verða partur av fullari útbúgving. Tú kanst somuleiðis søkja inn á HD, har tríggjar lærugreinar verða boðin út. Ein nýggjur flokkur í byggifrøði (BF) byrjar í januar. Byggifrøði er ein sonevndur professiónsbachelor, sum tekur 3½ ár.
Umsóknarfreistin allar útbúgvingarnar er 10. februar á www.innskriving.glasir.fo.
HESAR LÆRUGREINAR VERÐA BOÐNAR ÚT Í FEBRUAR:
Akademiútbúgvingarnar:
– Søla og marknaðarføring (SOM): Marknaðarkunning og -greining – mikukvøld kl. 18-21
– Búskapur og tænasta (BOT): Vinnubúskapur – mikukvøld kl. 18-21:20
– Leiðsla (L): Fyriskipan og starvssálarfrøði – týskvøld kl. 18-21:20
Diplomútbúgvingin í leiðslu: Fríggjadag kl. 14-17 og leygarmorgun kl. 09-14
– Strategisk leiðsla – februar
– Human Resource Management (HRM) og leiðsla – mars
– Toymisleiðsla – apríl
– Búskaparlig leiðsla – mai
– Leiðsla við sosialum kapitali – juni
HD: Mánakvøld og mikukvøld kl. 16-19:20
– Samfelagsbúskapur
– Vinnulívsrættur
– Fígging og íløgugreining
Byggifrøði: Fulltíðarútbúgving allar yrkadagar millum kl. 8:10 og 15:10
Afturat hesum útbúgvingunum verða fleiri áhugaverd skeið boðin út í vár, eitt nú í projektleiðslu og nýggjari lærugrein á fyrisitingarútbúgvingini. Skeiðini, innihald og tíðir verða kunngjød seinni.


text:
Hon er fødd í Klaksvík 15/1-1936, gekk í skúla har og tók realprógv í 1952, fór so til Havnar og tók studentsprógv 1954. Í 1957 tók hon prógv sum 3-málsligur korrespondentur og í 1964 handilsfaklæraraprógv.
Árini 1954-55 arbeiddi hon sum læraravikarur, seinni hevur hon undirvíst drúgt áramál á Føroya Handilsskúla og annars eisini arbeitt sum skrivstovukvinna m.a. Í Føroya Landsstýri og frá 1965 á Fróðskaparsetri Føroya, frá 1974 sum setursskrivari.
Hon hevur skrivað barnabókina »Marjun og tey«, 1974, sum er týdd til íslendskt, og útvarpsleikin »Kvøldarleikur/ ella Hví var myrkt hjá Olevinu?«, 1969
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).


text:
Rørsludagur áðrenn heystfrítíðina
Vit høvdu ein stuttligan rørsludag fríggjadagin fyri heystfrítíðina.
Fólkaheilsuràðið hevur sett sjóneykuna á m.a. rørslu í oktobur mánað. Vit leggja dent á í skúlanum, at næmingarnir eru virknir, so vit valdu, at fríggjadagin, skuldu vit gera nakað serligt burturúr.
Næmingarnir renna ofta nakrar ferðir runt um skúlan, um tey hava brúk fyri at røra seg í tímunum. Aftaná nógvar útrokningar, funnu vit útav, at tað eru 160 metrar rundanum skúlan, hvussu langt koma vit so, um vit renna 10 ferðir, 20 ferðir ella longri ?
Nógv varð roknað og runnið, og vit avgjørdu, at vit skuldu vita, um vit kláraðu í felag, at renna frá Akrabyrgi til Viðareiðis, hesin teinurin er 149000 metrar!
Fylgt varð við allatíðina á Google Maps, og spenningurin vaks, so hvørt vit sóu, at "maðurin, kom longur og longur norður. Sigast skal, at vit kláraðu tað væl og virðiliga. Ein sera væleydnaður dagur, har allir næmingar vóru virknir, stórir sum smáir. Vit høvdu eitt felags mál og vit náddu tað :)


text:
“Vit hava enn vónir um at fáa tær fýra myllurnar upp komandi ár, men tað krevur, at øll neyðug loyvi verða fingin til vega skjótt”, sigur Brian Joensen, verkætlanarleiðari hjá SEV.
Verkætlanin er minkað úr 6 myllum niður í 4, men enn vænta nøkur neyðug loyvi
Vindfelagið í Neshaga, sum er dótturfelag hjá SEV, vann útboðið hjá orkumyndugleikanum um vindmyllulund á 18 MW við Eiði í 2019, og fór beinanvegin undir fyrireikandi arbeiðið, sum m.a. umfatar árinsmetingar, umhvørvisgóðkenning, byggiloyvi, avtalu við haga um lendið osfr. Hetta arbeiðið hevur tó tikið væl longri tíð, enn væntað.
Umsókn um byggiloyvi varð latin Eiðis kommunu 19. november 2019, við eini dagføring 17. august 2020, men av ymsum orsøkum varð umsóknin ikki viðgjørd av fráfarna bygdaráði.
Dagføringin 17. august 2020 kom eftir, at avgerð var tikin um at minka vindmyllulundina úr 6 myllum á 18 MW niður í 4 myllur á tilsamans 12 MW, staðsettar í haganum Suðurhelvt.
SEV samskiftir í løtuni við nýggja bygdaráðið á Eiði um byggiloyvi, og í hesum sambandi hevur bygdaráðið kallað inn til borgarafund týsdagin 16. mars. Á borgarafundinum fara umboð fyri SEV at greiða frá verkætlanini og at svara spurningum og ivamálum, sum eiðisfólk hava um vindmyllurnar og verkætlanina sum heild. Myndir eru gjørdar, sum neyvt vísa, hvussu myllurnar fara at taka seg út úr ymsum sjónarhornum.
Afturat byggiloyvinum vantar eisini góðkenning frá Yvirfriðingarnevndini og avtala við lendiseigararnar. Bíðað verður eftir niðurstøðu frá Yvirfriðingarnevndini, og Umhvørvisstovan er í samráðingum við hagan um atgongd til lendið.
“Myllurnar skulu bíleggjast í góðari tíð, men vit kunnu sjálvsagt ikki bíleggja myllurnar og annað neyðugt tilfar, fyrrenn vit hava fingið øll loyvi til høldar”, sigur Brian Joensen.
Ein 12 MW vindmyllulund er mett at kunna framleiða góðar 35 GWt árliga. Hetta svarar til 7.600 tons av olju ella sagt á annan hátt gott og væl ein tangabát við olju til Sundsverkið.
Loyvið til vindorkuframleiðslu umfatar 6 myllur, og arbeitt verður við at finna aðra staðseting til tvær tær síðstu myllurnar.
Sí 11 tilgjørdar myndir úr ymsum sjónarhornum, sum vísa, hvussu sjónligar myllurnar verða.


text:
Hildu stand í ein lítlan tíma
Ein dómarabrølari og ein fótfeilur var einasta sum syrgdi fyri at HB fóru til hálvleiks við eini 0-1 leiðslu. Tað kundi havt verið øðrvísi.
Tað vóru ongantíð útlit til at B71 fóru at skapa nakra sensatión hettar mikukvøldið inni í Dal. Fortreytirnar at spæla, nú tað líðir ímóti endanum av landskappingini, eru ikki tær allarbestu og av tí sama, so vóru kortini blandaði til steypakappingardystin, ið satt at siga, hevði minni týdning enn dysturin í morgin ímóti KÍ í 1. deild.
Tó so, nógv var lagt fyri at tryggja at HB ikki bara kundu koma til Sands og spáka ígjøgnum verjuna hjá okkum. Allan fyrra hálvleik á tamb lógu okkara menn djúpt og dúvaðu uppá langar sendingar og snarálop og dugdu sum heild ógvuliga væl at fáa sum mest burturúr. Tíverri tardi hettar eisini uppá kreftirnar, at spæla á hendan hátt og tað var nokk eisini hendan møðin, ið gjørdi seg galdandi tá 65 minuttir vóru spældir og HB loksins fingu seinna málið, ið teir høvdu arbeitt leingi fyri. Næstu 12 minuttirnar løgdu teir seg bæði trý, fýra og fimm mál framum. Tíbetur steðgaði tað har. HB hevði møguliga fingið tað teir vóru komnir eftir og okkara fótaðu sær eitt sindur betur.
Tað var annars vandi fyri at dysturin fór at koppa rættuliga nógv til okkara fyrimuns í allarfyrstu minuttunum, tá ein long sending fram til áloypara okkara Joel Vazquez, ið jakstrar bóltin við einum HB verjueikara í síðuni, B71arin sær út til at sleppa forbí og málverjin er tískil komin út at beina bóltin burtur. Ístaðin er tað Joel, ið fær prikað bóltin forbí og skal til at renna ímóti opnum málið tá hann verður rivin niður, fríur ímóti málinum. So er spurningurin bara hvat fyri kort skal gevast og ongin ivi er á heimaáskoðarunum, at ivaleyst eigur tað at vera reytt.
Vit vera tó slemt skuffaði, sum danir siga, tí dómarin Rani Skaalum velur ikki at geva nakað kort, ikki eingong eina átalu, sprænir eitt merki í vøllin har bólturin skal liggja og telir metrarnar yvir til har múrurin skal standa.
At siga at áskoðarar stóðu spyrjandi er eitt undirdrívilsi av teimum heilt stóru. Men hettar var avgerðin, ið sjálvsagt var sera populer millum HB áskoðararnar og sikkurt leikarar eisini, ið sluppu snikkaleysir. Løtu seinni og hinumegin fær okkara málverji ikki somu sømdir, tá dómarin metir at hann hevur mist bóltin, ið hann stóð og driblaði, og sum hann tískil tók uppaftur fyri aðru ferð. Indirekta fríspark, ið verður rættað av í múrinum og endar í netinum, so er 0-1 til HB.
Tað er torført ikki at kenna seg illa viðfarnar í tílíkum førum, men vit eru von við at størru liðini fáa avgerðirnar, so hettar var bara enn eitt dømi um tað sama.
Spennandi í landskappingini
Hóast vit eru úti av steypakappingini, so eru vit væl við í landskappingini. Tvey stig aftanfyri AB og ein dyst færri í skrivandi stund.
B71 tekur ímóti KÍ á heimavølli, meðan AB skal til Streymnesar á vitjan hjá EB/Streymi, ið berjist ímóti at rykkja niður í 2. deild.
Sum ikki eina ferð, so vóna vit alt tað besta fyri okkara menn, tó at vit viðurkenna at KÍ, ið liggur langt á odda í bestu deildini, hava allar møguleikar at stilla við einum góðum liðið í okkaru deild og av tí sama, so er ikki at ganga og halda at hettar verður nøkur væl yvirkomilig uppgáva. Allir dystir, ið eru eftir, eru finalur og torførir frá fyrsta bríksli. Vit skulu halda gjørdar avtalur og kempa frá fyrsta bríksli. Gera vit ikki okkara besta, so hava vit ikki uppiborið meir enn næstbest.
Drívið á B71!